Рақамлаштиришсиз тараққиёт бўлмайди\nРақамлаштириш 7 октябр 2020 143\nҲар бир даврни ўзининг долзарб вазифалари ва муаммолари бўлади. Бугунги кунимизнинг энг муҳим талабларидан бири рақамли иқтисодиётни жорий этишдир.\nМамлакатимиз Президенти Ш.Мирзиёев раислигида 22 сентябрь куни тармоқ ва ҳудудларда рақамли иқтисодиёт ҳамда электрон ҳукуматни жорий қилиш масалалари бўйича видеоселектор йиғилиши ўтказилди.\n2020 йил мамлакатимизда “Илм, маърифат ва рақамли иқтисодиётни ривожлантириш йили” деб эълон қилиниб, бу борада кўламли ишлар бошланди. Хусусан, 28 апрелда давлатимиз раҳбарининг “Рақамли иқтисодиёт ва электрон ҳукуматни кенг жорий этиш чора-тадбирлари тўғрисида”ги қарори қабул қилинди.\nШуни ёддан чиқармаслигимиз зарурки, бугунги кунда кўплаб тараққий этган мамлакатларда рақамли технологиялар иқтисодиёт ривожига ҳамда аҳоли фаровонлига хизмат қилмоқда. Масалан, рақамли иқтисодиётни ривожлантириш жараёнини давлат томонидан тартибга солиш бўйича АҚШ, Европа Иттифоқи, Хитой, Корея, Япония ва Россия каби мамлакатларнинг тажрибаси бу борада асосан иккита - бозор ва маъмурий-бошқарув ёндашувлари мавжудлигидан далолат бермоқда.\nАҚШда рақамли тараққиёт бўйича "Кун тартибида - рақамли иқтисодиёт" деб номланган биринчи ҳукумат дастури, 2015 йилдаёқ ишлаб чиқилган. У мамлакат учун асосий имкониятларни таъминлайдиган тўртта блокни ўз ичига олади. Булар – эркин ва ошкора интернетни жадаллаштириш, тармоқдаги ишонч ва хавфсизликни барқарор этиш, тармоққа эркин кириш ва барча хоҳловчилар учун профессионал кўникмаларни эгаллаш имконияти, инновациялар ҳамда кескин самаралар берувчи ва ёрқин янги авлод технологияларини жорий қилиш. Шундай қилиб, АҚШ сиёсати рақамли иқтисодиётни ривожлантиришга, бу жараёнда иштирок этадиган тармоқлар ва соҳалар улушини кўпайтиришга, ИТ-саноат билан шуғулланадиган тадбиркорларни ҳар томонлама қўллаб-қувватлашга қаратилган.\nАҚШдан фарқли ўлароқ, Европа Иттифоқида (ЕИ) Европа мамлакатлари иқтисодиёти ва саноат тармоқларининг рақамли ўзгаришини жадаллаштиришга қаратилган 30 дан ортиқ давлат миллий ва минтақавий дастурлари ва стратегиялари мавжуд.\nШундай қилиб, Европада рақамлаштиришга йўналтирилган ягона йўналишни шакллантириш хусусий бизнесни инновацион лойиҳаларга жалб қилиш билан техника ва бозор инновацияларини давлат томонидан қўллаб-қувватлаш йўсинида амалга оширилмоқда. Европа давлатларининг рақамлаштириш соҳасидаги сиёсатининг асосий тамойилларини ахборот-коммуникация технологиялари учун ягона Европа қоидалари ва стандартларини ишлаб чиқиш, истеъмолчилар манфаатларини ҳимоя қилиш ҳамда тадқиқот ва инновацияларни қўллаб-қувватлашдан иборат жараён ташкил қилмоқда.\nШарқий минтақа рақамли иқтисодиётининг учта гиганти - Хитой, Жанубий Корея ва Япониядан иборатдир.\nБугун жаҳон электрон транзакцияларининг 40 фоиздан ортиқроғи унинг зиммасига тўғри келадиган Хитой ИТ-технологиясининг энг йирик бозори ҳисобланади. Хитойнинг салоҳиятли рақамли тараққиёти – қудратли ички бозор, рақобатнинг юксак суръати ва тезлик билан ривож топаётган рақамли секторни давлат тарафидан ҳар томонлама қўллаб-қувватлаш каби учта муҳим омилни жадаллаштирмоқда.\nХитой Ахборот ва коммуникация технологиялари академиясининг 2019 йилдаги ҳисоб-китобларига кўра, рақамли иқтисодиётнинг ялпи ички маҳсулотнинг (ЯИМ) ўсишига қўшган ҳиссаси баъзи ривожланган давлатлар даражасидан ҳам ошиб кетиб, 67,7 фоизга етди. 2014 йилдан 2019 йилгача рақамли иқтисодиёт йилига ЯИМнинг ўсиш суръатларига нисбатан 50 фоиздан юқорироқ бўлди. Бундан ташқари, Хитойнинг ялпи ички маҳсулоти 2019 йилда 99 трлн. юанга етган ва рақамли иқтисодиётнинг бунда улуши 35,8 триллион юан атрофида бўлиб, бу ЯИМнинг 36 фоизини ташкил этди. 2019 йилда рақамли иқтисодиётнинг ўсиш суръати 15,6 фоизни ташкил этди, бу ўша йили ЯИМ ўсиш суръатларидан 6,1 фоизга нисбатан анча юқори эди.\nШунингдек, 2005 йилда рақамли иқтисодиёт ҳажми атиги 2,6 триллион юанни ёки ЯИМнинг 14 фоизини (18 триллион юан) ташкил этди, демак, Хитойнинг рақамли иқтисодиёти ҳажми сўнгги 15 йил ичида 1300 фоизга ўсган, шу билан бирга иккинчи ва учинчи даражали саноат шу даврда мос равишда 340% ва 590% га ўсди.\nМанба: Хитой Ахборот-коммуникация технологиялари академияси.\nЖанубий Корея, ўз навбатида, 2018 йилдан – 2022 йилгача мамлакатни ривожлантириш стратегиясида платформа асосидаги иқтисодиёт тараққиётига суянишга ҳаракат қилмоқда. Бу рақамли технологиялар ва глобал рақамли платформаларга асосланган иқтисодиётнинг янги туридир. Шу мақсад йўлида мамлакат ҳукумати тўртта дастурни амалга оширишга эътибор қаратмоқда. Булар катта маълумотлар майдонларини қайта ишлаш учун блокчейн технологиялари ва сунъий интеллектни ривожлантириш, рақамли савдо платформаларидан фойдаланиш учун бизнесни рағбатлантириш, водород ёқилғисини етказиб бериш учун логистик занжир тизими ва келажак технологиялари бўйича 10 000 нафар мутахассис тайёрлашдан иборат.\nЯпонияда мамлакат тараққиётининг узоқ муддатли мақсад ва вазифаларини белгилаб берадиган асосий ҳужжат 2016 йилда Япония ҳукумати томонидан йирик бизнес федерацияси – "Кэйданрэн" кўмагида қабул қилинган "Society 5.0" стратегиясидир. Ушбу стратегия - фуқаролар фаровонлиги даражасининг ўсишини таъминлаш учун илм-фан ва технологияларни ривожлантириш мақсадида илғор рақамли технологиялардан фойдаланган ҳолда қурилган ижтимоий-иқтисодий ва маданий тизимнинг ўзига хос туридир. Ушбу стратегия машҳур “Industry 4.0” концепциясига асосланган бўлиб, у нафақат ишлаб чиқариш муаммоларини ҳал этади, балки унинг мақсади жисмоний ва кибер-макон интеграцияси орқали ижтимоий фаровонликни таъминлаш ҳамдир.\nИқтисодий ва ижтимоий тараққиётнинг ғоят муҳим масаласига бағишланган бу йиғилишда рақамлаштириш соҳасида амалга оширилаётган ишлар, жорий йил якунлари ва 2021 йилнинг биринчи чорагига мўлжалланган лойиҳалар муҳокама этилди.\nРақамлаштириш иқтисодиёт тармоқларида тежамкорлик ва самарадорликни таъминлайди. Масалан, Тойлоқ ва Оқдарё туманларидаги шағал карьерида машиналарнинг юк ҳажмини назорат қилиш тизими йўлга қўйилиши натижасида ойлик тушум 3 миллиард сўмдан 8 миллиард сўмга ошган.\nМисол учун, Муборак ва Шўртан нефть-газ корхоналарида автоматлашган диспетчерлик хизмати жорий этилгани туфайли йилига 50 миллион куб метр газ ва 650 минг киловатт-соат электр энергиясини тежаб қолишга замин яратилди. Асакадаги автомобиль заводида логистика, харидлар, хомашё ва бутловчи қисмлар ҳаракатини рақамлаштириш орқали 41 миллион доллар тежаш мумкин. Олмалиқ тоғ-кон металлургия комбинатидаги “Ёшлик-1” ва “Қолмоққир” конларида транспорт комплекси автоматлашган бошқарув тизимини жорий қилиш ҳам шундай самарали лойиҳалардандир. Бу орқали йилига 28 миллиард сўмлик маблағлар тежалади.\nТуман ва шаҳар ҳокимлари бир ойда 2-3 кун фақат рақамлаштириш билан шахсан шуғулланиши белгиланди. Уларнинг фаолиятига ҳудудда рақамлаштириш қай даражада йўлга қўйилганига қараб баҳо берилади. Бу соҳада яхши натижа кўрсатган раҳбарларга 30 фоизгача устама жорий қилинадиган бўлди.\nЖорий йил якуни бўйича ҳар бир тармоқ ва ҳудуд раҳбари рақамли иқтисодиёт соҳасида кескин ўзгариш қилиши зарурлиги айтилди. Президент бу янгиланишларни одамлар ўз ҳаётида, бюрократия ва коррупциянинг камайгани мисолида, давлат хизматларини кўрсатиш жараёни тезлашганида сезиши лозимлигини таъкидлади.\n– Бугун кўриб чиқилаётган масала ривожланиш ва халқимиз ҳаётини яхшилаш борасидаги ишларимизнинг энг катта замини, – деди Президентимиз. – Буни барча ҳудуд ва тармоқ раҳбарлари тушуниб, дунёқарашини ўзгартириб, айтилган вазифалар ижросига қаттиқ киришишлари керак.\nРақамлаштириш ҳаётимизнинг ҳар бир жабҳасида меҳнат қилаётган фуқароларимизнинг оғирини енгил қилиши, уларнинг вақтларини тежаши ва ишларни яхши ва сифатли бажарилишига кўмаклашиши бугунги кунда жаҳон тажрибасида ўз исботини топди. Бу борадаги технологиялар барча соҳаларда тараққиёт суръатларини жадаллаштиради ва пировард мақсадларга тезроқ ва яхшироқ эришишга кўмаклашади. Шунинг учун ҳам давлатимиз раҳбарининг қуйидаги сўзлари эртанги кунимиз учун масъул бўлган ҳар бир юртдошимиз учун ғоят долзарб ҳисобланади:\n– Рақамли иқтисодиётсиз мамлакат иқтисодиётининг келажаги йўқ, – дея таъкидлади Президентимиз.\nТошкент шаҳрида эксперимент тариқасида «Шаффоф қурилиш» миллий ахборот тизими ишга туширилди. У марказлаштирилган молиялаштириш манбаларидан, шу жумладан, инвестиция лойиҳалари ҳисобидан молиялаштириладиган объектлар қурилиши жараёнида қўлланилади. 2021 йил 1 январга қадар тизим бутун мамлакат бўйлаб реал вақт режимида ишлайди.\nКарантин марказларида сақланаётган шахсларнинг марказлашган ҳисоби ва карантин режими ҳолати устидан мониторингни олиб бориш мақсадида www.karantininfo.uz ахборот тизими ишлаб чиқилди.\n«ASKDOCTOR» беморларга онлайн маслаҳат бериш портали яратилиб ишга туширилди.\nЖорий йилда молия соҳасида ҳам янгиланишлар юз кўрсатди. Ўзбекистон Республикаси Марказий банки Тошкент шаҳрида “ANOR BANK” ва “TBC банк гуруҳи”га фаолиятини амалга ошириш учун лицензия берди. Мазкур молия муассасалари масофадан туриб хизмат кўрсатишни йўлга қўйган Ўзбекистондаги илк рақамли банклар сифатида тарихга кирди. Ушбу муассасалар фаолияти мижоз ва банк ўртасидаги муносабатларнинг одатий моделини тубдан ўзгартиришга қаратилган.\nЎз стратегияси ва рақамли технологиялардан фойдаланиш устуворлигига мувофиқ, TBC мижозларга асосан бир хил номга эга рақамли банкнинг «Space» онлайн-платформаси орқали хизмат кўрсатади. Шунингдек, мижозлар билан ўзаро ҳамкорлик қилиш янгиланган кейинги авлод жисмоний бўлимлар орқали ташкил этилади. Ушбу турдаги биринчи синов бўлими 2020 йил 26 июнь куни очилди. Банк янада кенгроқ доирада 2020 йилнинг август ойидан хизмат кўрсата бошлади.\nЭнг асосийси, мамлакатимизда рақамли технологиялар қанча тезроқ жорий қилинса, шунчалик амалга оширилаётган ислоҳотлар натижаси сифатли ва муваффақиятли бўлади.\nвазирлиги ҳузуридаги Бюджет-солиқ\nтадқиқотлари институти бўлим бошлиғи.


Куйганда шошиб қолманг | Beka.uz\nпайшанба, 2015 Феврал 26 Лола Хакимова\nБуғ ёки қайноқ сувдан куйганда. Тез ва эҳтиёткорлик билан кийимларни ечинг. Агар имкон бўлса, тананинг куйган қисмини совуқ сувга солинг ёки жўмракдан оқиб турган сувга тутиб туринг (5-6 дақиқа). Шишнинг олдини олиш учун тананинг куйган қисмини кўтариб қўйинг.\nАгар куйган жой катта бўлмаса. Унга совуқ нам дока ёки бинт қўйинг. Ёки куйган жойга стерил боғлам қўйинг. Зинҳор бактерицид пластирдан фойдаланманг.\nХалқ табобатидан. Олов, қайноқ сув, иссиқ ёғ, қизиган металдан куйганда картошка уни (крахмал) фойдалидир. Куйган терига қалин қилиб сепиб, устига қалин пахта қўйинг ва бинт ўранг. Куйган жойга 2 ош қошиқ зайтун ёғига аралаштирилган тухум оқини ҳам суртса бўлади. Қуригач, муолажани такрорланг. Шунингдек, шикастланган жойга кунига 2 маҳал устки қавати шилиб олинган алоэ баргини қўйиб, устидан бинт ўранг.\nҚуйидаги нарсалар таъқиқланади: пуфакларни ёриш, яраларни қисиб боғлаш, муз қўйиш, куйган жойни қўл билан ушлаш, ёғ ёки мой суртиш - буларнинг ҳаммаси тўқималарнинг ўлишига ва яранинг тузалишини кечиктиришга сабаб бўлиши мумкин. Тананинг куйган юза қисмларига тегмасликка ҳаракат қилинг. Масалан, куйган қўл ва соннинг ички томонига тоза мато қўйинг.


Мирзиёев дунёдаги сиёсий марказлар уюштираётган бўҳронларга муносабат билдирди | Qalampir.uz\nМирзиёев дунёдаги сиёсий марказлар уюштираётган бўҳронларга муносабат билдирди\nЖамият\t20 Январь 11:25 12628\nБугунги кунда дунёдаги айрим сиёсий марказлар томонидан баъзи ҳудудларда атайин беқарорлик юзага келтириляпти, норозичидик авж олдириляпти. Бу ҳақда Ўзбекистон Президенти Шавкат Мирзиёев маънавий-маърифий ишлар тизимини тубдан такомиллаштириш бўйича ўтказилган йиғилишда айтиб ўтди.\nДавлат раҳбари йиғилишда глобаллашув инсоният учун кенг имкониятлар беришини, аммо танганинг икки тарафи бўлганидек, унинг ҳам ўзига яраша салбий жиҳатлари мавжудлигини таъкидлади.\n“Ҳаммамизга аён бугун дунёда кескин кураш ва рақобат ҳукм сурмоқда. Жаҳонда манфаатлар тўнашуви кучаймоқда. Глобаллашув жараёнлари инсоният учун беқиёс янги имкониятлар билан бирга кутилмаган муаммоларни ҳам келтириб чиқармоқда.\nМиллий ўзлик ва маънавий қадриятларга қарши таҳдид ва хатарлар тобора кучаймоқда. Фақат ўзини ўйлаш ҳудбинлик, ҳаётга, меҳнатга, оилага енгил қараш, оломонлик сингари иллатлар бугун турли йўллар орқали одамлар, айниқса, ҳали оқ-қорани яхши англай олмайдиган ёшлар онгига ғоят устамонлик билан сингдирилмоқда”, дейди Шавкат Мирзиёев.\nПрезидент сўзида давом этиб, дунёнинг турли нуқталарида ташқи кучлар таъсирида беқарорлик юзага келтирилаётганига ҳам тўхталиб ўтди. Мавжуд иқтисодий инқироз бундай фитналарга йўл очаётгани қўшимча қилинди.\n“Терроризм, экстремизм, трансмиллий ва кибержиноятчилик, одам савдоси, наркотрафик каби таҳдидлар хавфи ошиб бормоқда. Дунёдаги айрим сиёсий марказлар томонидан баъзи ҳудудларда атайин беқарорлик юзага келтириляпти, норозичидик авж олдириляпти. Айниқса, бугун чуқурлашиб бораётган глобал иқтисодий инқироз тури фитналар учун янада қулай шароит яратиши ҳақида ҳеч қачон унутмаслигимиз керак.\nШундай ўта таҳликали вазиятда ҳаммамиз яна бир марта такрор-такрор айтаман сезгир ва огоҳ бўлишимиз, аввало халқимизнинг тинчлиги ва миллий манфаатларимизни ўйлаб яшашимиз зарур.\nАсрлар давомида шаклланган чин инсоний қадриятларимиз ўрнини бузғунчи ғоялар эгаллаб олишига асло йўл қўймаслигимиз зарур”, дея таъкидлади Президент Мирзиёев.\n16 Июнь 16:12 43818\n16 Июнь 01:05 27917\n16 Июнь 21:21 24950\n16 Июнь 15:32 24222\n16 Июнь 22:32 22518


3 июл 2020, 21:11\n2 июл 2020, 18:33\nРоссия конституциясига ўзгартиришлар киритилади. Нима ўзгармоқда?\nРоссия конституциясига ўзгартириш киритиш бўйича ўтказилган референдумда овоз берганларнинг деярли 78 фоизи ушбу ўзгаришларни қўллаб-қувватлади. Президентлик муддатининг ноллаштирилиши, собиқ президентларнинг дахлсизлиги, бош қомусда Худонинг тилга олиниши ҳамда никоҳ тушунчаси — «Газета.uz» Россия конституциясига киритилаётган асосий ўзгартиришларни тақдим этади.\n1 июл 2020, 18:56\nАбитуриентлар учун жавоблар варақаси билан ишлаш қўлланмаси\n2 сентябрдан бошлаб 2020−2021 ўқув йили ОТМ бакалавриат таълим йўналишларига ўқишга қабул қилиш учун тест синовлари ўтказилади. «Газета.uz» абитуриентларга жавоблар варақаси билан ишлаш учун қўлланмани тақдим этади.\n1 июл 2020, 14:38\nЭлектрон рақамли имзо олиш. Қўлланма\nЭлектрон рақамли имзони (ЭРИ) эндиликда Давлат хизматлари агентлиги идорасига ташриф буюрмасдан онлайн тарзда олиш мумкин. «Газета.uz» электрон имзони онлайн олиш бўйича қўлланмани тақдим этади.\n30 июн 2020, 21:24\nЎзбекистон ёшларига мурожаат\n30 июнь куни Ўзбекистонда Ёшлар куни нишонланади. Миллионлаб ёшлар бугун ҳаёт йўлларининг бошида туришибди. «Газета.uz» 35 ёшгача бўлган ва муваффақиятга эришган ватандошлардан таълимга бўлган муносабатлари, ҳаётий мақсадлари, қийинчиликлар ҳамда орзудаги Ўзбекистон ҳақидаги фикрларини сўради.\n29 июн 2020, 17:11\nЖаҳон банки COVID-19 инқирозидан кейин иқтисодиётнинг тикланиши ҳақида\nЖаҳон банкининг катта иқтисодчиси Уильям Зейтц Ўзбекистон иқтисодиётидаги ҳолат ва унинг истиқболларини таҳлил қилди. Экспертнинг фикрига кўра, ҳозир мамлакатга тезкор «ютуғи кафолатланган» инвестициялар, молиявий аҳволи танг фуқароларга ижтимоий ёрдам дастурларини кенгайтириш ва коронавируснинг янги тўлқинига тайёргарлик кўриш керак.\n26 июн 2020, 16:41\n«Трампни Путин билан бирга бир қолдириш мумкин эмас эди» — АҚШ президентининг собиқ маслаҳатчиси\nДональд Трампнинг миллий хавфсизлик бўйича собиқ маслаҳатчиси Жон Болтон Оқ уйда ишлаган даври ҳақида китоб чоп этди. АҚШ президенти ва администрациясининг қаттиқ эътирозига сабаб бўлган мемуарда Трампнинг Россия ва Путинга бўлган муносабатлари, Шимолий Корея билан музокаралар, Украинадаги вазият ва бошқа масалалар тўғрисида Болтоннинг хотиралари берилган. «Газета.uz» ушбу китобда келтирилган асосий фикрларни тақдим этади.\n«Бизга маслаҳатчилар керак, жазоловчилар эмас» — Тошкентлик рестораторлар\nУмумий овқатланиш соҳаси биргина Тошкент шаҳрининг ўзида юз минглаб одамларни иш билан таъминлайди. Сектор карантин даврида катта йўқотишларга дуч келди, карантин шартлари юмшайтирилганидан сўнг эса ишни қайта йўлга қўйиш ва мижозларни қабул қилиш бўйича аниқ кўрсатмалар берилмади. Пойтахтлик рестораторлар назорат органлари томонидан карантин талабларининг эркин тарзда талқин қилинаётгани ва ҳукумат билан дўстона муносабатда бўлиш истаклари борлиги ҳақида «Газета.uz» билан бўлган суҳбатда айтиб беришди.\n24 июн 2020, 15:32\n«Ўз миллий валютасида қарз олувчи мамлакатлар камроқ хатарга йўлиқади» — Отабек Назиров\n«Ташқи қарзлардан воз кечиш керак эмас, аммо уларни миллий валютада ва иложи борича хўжалик субъектлари томонидан тўғридан-тўғри жалб қилиш маъқул» — Капитал бозорини ривожлантириш агентлиги директори Отабек Назиров монетар сиёсатда миқдорий юмшатиш инструментини қўллаш маъқул эканини билдирди.\nЎз юртига қайта олмаётган хорижликлар ҳикояси\nКоронавирус пандемияси оқибатида чегараларнинг ёпилиши ва авиақатновларнинг тўхтатилиши сабабли ўз юртига қайтолмай, Ўзбекистонда қолган хорижий мамлакатлар фуқаролари ўз ҳикояларини «Газета.uz» билан бўлишишди. Қаҳрамонларимиз турли хил ҳиссиётларни бошдан кечиришган: кимдир ўз тақдирини учратган бўлса, кимдир фарзандининг туғилишини ўтказиб юборган.\n17 июн 2020, 13:45 1\nИнструкция: Ўқишга онлайн ҳужжат топшириш\nАбитуриентлар ОТМларга ҳужжатларни онлайн топшириши бўйича «Газета.uz» қўлланмаси.\n12 июн 2020, 17:57\nХусусий корхоналар олий таълим муассасаларига кириш имтиҳонларини ташкиллаштириш билан шуғуллана оладими? Агар имтиҳон саволлари махсус нодавлат-нотижорат ташкилотлар томонидан тузилганида, уларнинг сифати яхшиланармиди? Қуйида Комил Жалиловнинг бу борадаги фикрлари билан танишамиз.\n11 июн 2020, 18:00\n11 июн 2020, 15:00\nS&P кредит рейтинги нимани англатади?\nS&P Global Ratings рейтинг агентлиги Ўзбекистон бўйича кутилмани «барқарор»дан «салбий»га ўзгартирди. Иқтисодий тадқиқотлар ва ислоҳотлар Маркази илмий ходими Нозимжон Ортиқов Ўзбекистонга берилган рейтинг нимани англатиши, рейтингнинг ўзгаришига қандай омиллар таъсир этиши, кутилманинг «барқарор»дан «салбий»га ўзгаришининг асосий сабабларига тўхталиб ўтади.\nПойтахтлик депутат унга қарши «сиёсий буюртма» бўлганини маълум қилди (1)


13:52 18.10.2021 275\n«Сизлар тенгқурларингизга ўрнак бўлаяпсизлар» — Сирдарё вилояти ҳокими Ғофуржон Мирзаев “Заковат” брейн-ринг турнирида иштирок этган вилоятимиз ёшлари билан учрашди ва улар рағбатлантирилди\nМамлакатимизда эртанги кун эгалари – ёшларга таълим-тарбия бериш, уларни соғлом ва баркамол этиб вояга етказишга давлат сиёсати даражасида эътибор қаратилаётгани бежис эмас. Айниқса, илмга чанқоқ ўғил-қизларнинг сифатли билим олишларига, ўз иқтидорларини намоён этишларига барча шароитлар яратилмоқда.\n“Энг яхши инвестиция – таълимга, ёшлар таълим-тарбиясига киритилган инвестиция” деган тамойилнинг илгари сурилиши натижасида хатто энг чекка ҳудудларда ҳам замонавий боғчалар, юқори технологиялар билан жиҳозланган мактаб-у лисейлар, ҳавас қилса арзийдиган олийгоҳлар барпо этилиб, муносиб педогоглар жалб қилинмоқда.\nАлбатта, муҳтарам Президентимиз бошчилигида ва шахсан раҳнамолигида олиб борилаётган бундай саъй-ҳаракатлар самараси ўлароқ ёшларимиз орасида интилувчан, изланувчан, билимга ташна ўғил-қизларимиз кун сайин ортиб бормоқда. Юртбошимиз “Ёшлар учинчи ренессанс – драйверлари” дея таъкидлаганлари ўз исботини топаяпти.\nБуни биргина “Заковат” интеллектуал ўйинининг қайта тикланиши-ю унда ёшлар ўз ақл-заковатларини намойиш этаётганликларида ҳам кўриш мумкин.\nЯқинда ўтказилган “Заковат” брейн-ринг турнирини барча катта қизиқиш билан кузатиб борди. Турнирда жами 16 та жамоалар орасида сирдарёлик ёшлар ҳам муносиб қатнашишди. “Заковат”да фаол иштирок этган ўғил-қизларимиз, дастлаб, Андижон жамоасини, сўнгра самарқандлик тенгдошларини мағлуб этиб, ярим финалга етиб келишди. Ярим финалда хоразмлик рақибларига имкониятни бой беришди. Сирдарёликлар гарчан финал йўлланмасини қўлга киритишмаган бўлсаларда, бошқа жамоаларга нисбатан энг ёш таркиб эканлиги билан, уларнинг ҳозиржавобликлари ва бошқа кўплаб хислатлари билан илиқ таассурот уйғотишди.\nБугун Сирдарё вилояти ҳокими Ғофуржон Мирзаев “Заковат” брейн-ринг турнирида иштирок этган вилоятимиз ёшлари билан учрашди.\nВилоят ҳокими ёшларни илм олишга қизиқишини ошириш, китобхонлик маданиятини юксалтиришга қўшган ҳиссаси учун жамоа аъзоларига самимий миннатдорчилик билдириб, қимматбаҳо совғалар топширди.\nТаъкидланганидек, бугун ёшлардан билим олиш, дунёқарашларини кенгайтириш, Ватанга садоқатли, ота-оналари орзуларини рўёбга чиқариб, юртимизнинг янада равнақ топиши ва ривожланишига муносиб ҳисса қўшувчи авлод бўлиб вояга етишлари лозим. Бунинг учун мамлакатимизда барча шароитлар ва имкониятлар мужассам.\n–Сизлар тенгқурларингизга ўрнак бўлаяпсизлар,–деди вилоят ҳокими Ғофуржон Мирзаев. – “Заковат” интеллектуал ўйинининг финалида муҳтарам Президентимиз “Биз халқимизни рози қилиш, инсон қадри баланд бўлган жамият қуриш йўлини танладик! Бунга эришишда бизга ким асосий таянч бўлади? Албатта, сиз каби билимли ва ватанпарвар ёшлар” дея сиз азизларга ишонч билдирдилар. Ўз ўрнида вилоятда ҳам интеллектуал ўйинларни янада ривожлантириш учун “Заковат клуби”ни ташкил этамиз. Бунёд этилаётган муҳташам “Ёшлар маркази” биносидан клуб учун жой ажратилиб, талаб даражасида жиҳозлаймиз. Барча шарт-шароитни яратиб берамиз. Ишонаман, келгусида бундан-да юқори, бундан-да залворли муваффақиятларга эришишга қодирсизлар.\nШунингдек, “Заковат клуби”ни ташкил этишда ҳуқуқий асослар билан Низоми ва ташкилий тузилмасини ишлаб чиқиш, клубни моддий қўллаб-қувватлаш ҳамда зарур техникавий базасини яратиш бўйича мутасаддиларга қатъий топшириқ ва кўрсатмалар берди.\nТадбирда, шунингдек, Европанинг энг нуфузли олийгоҳларидан бири, 14-асрда ташкил этилган Италиянинг “Сапиентса” Рим университетига ўқишга кирган Моҳичеҳра Хурсанова ҳам вилоят ҳокимининг эътирофига сазовор бўлди.\nСирдарё вилояти ҳокимлиги Ахборот хизмати\n09:40 20.Nov.2021 102\nСирдарёда “Беш ташаббус” фестивали ғолиблари бир миллиард сўмлик робототехника, мусиқа ва спорт анжомлари билан тақдирланди\n16:52 27.Aug.2021 395\nСирдарё вилояти ҳокими Ғофуржон Мирзаев сирдарёлик ёш лидерлар билан учрашди (фото)


«Ўзбек модели»миз ўзини оқладими?\n17:00 / 02.08.2017\nТаниқли иқтисодчи, молиявий эксперт Юлий Юсупов ҳам Kommersant.uz сайтида эълон қилинган ўзининг «Ўзбек иқтисодий модели: асотирлар ва ҳақиқат» мақоласида яқин ўтмишда юртимизда юритилган хато иқтисодий сиёсат ҳақида фикр юритади.\nЮлий Юсупов ўз мақоласида барча яқин ўтмишда хўб мақталган, бироқ ўзини оқламаган «Ўзбек модели» ва унинг келиб чиқиш сабаблари, камчиликлари ва қайси инқтисодий модел манзурроқ эканлигига бирма-бир тўхталиб ўтади: фактларга, рақамларга мурожаат қилади. Келинг, экспертнинг мақоласидаги диққатга сазовор ўринлар билан яқиндан танишайлик.\n- валюта савдосини тартибга солиш (конвертацияни чеклаш, расмий курс бўйича валюта конвертациясида инвестицион лойиҳаларга имтиёз берилиши);\n- кредит сиёсати (фоиз ставкаларини тушириш, имтиёзли кредитлар бериш, давлат тузилмаларининг топшириғига кўра қайтарилмас кредитлар ажратилиши);\n- бюджет сиёсати (давлат инвестициялари, бирваракайига юқори солиқ юкламаси ва солиқ имтиёзларининг кенг жорий этилиши).\n- бозор институтлари ва механизмларини шакллантириб, хусусий тадбиркорлик ва бозор рақобатини ривожлантириб бозор иқтисодиётига ўтиш (чунки бунгача Ўзбекистонда маъмурий-буйруқбозлик (режали) иқтисодиёт ҳукмрон эди);\n- истиқболда ривожланиш ва аҳоли турмуш фаровонлиги бўйича ривожланган давлатларни етиб олишга имкон берувчи барқарор иқтисодий ўсишни таъминлаш;\n- Иқтисодий жараёнларга давлатнинг маъмурий аралашуви бозор механизмлари ишига халақит бераётгани маълум бўлди, у бозор рақобатини йўққа чиқаради, тижорат банкларининг самарали секторини шакллантиришга имкон бермади.\n- Юқори солиқ юкламасининг бир вақтнинг ўзида турли солиқ имтиёзлари билан биргаликда жорий этилиши рақобатбардош хусусий бизнес ривожланишини қийинлаштирди.\n- Импорт ўрнини эгаллаш ва протекционизм бизнеснинг рақобатбардошлиги пасайиши ва рақобат йўқолигига ўз ҳиссасини қўшди.\n- Бозор механизмларининг нормал ишлашига тўсқинлик қилувчи аксилбозор институтлари шакллантирилди (конвертация эркинлигига чекловлар, алоҳида қишлоқ хўжалигини маҳсулотларининг мажбурий давлат харидлари, корхоналар ишига маъмурий даражада аралашув ва бошқалар).\n- Бу ерда инновациялар фаол ишлаб чиқилиб, жорий этилади, боз устига, иқтисодий жараёнларнинг миллионлаб иштирокчилари — ишбилармонлар, оддий ишчилар (инженерлар, менежерлар, маркетологлар, молиячилар), амалдорлар, олимлар ва ихтирочилар ҳам инновация «юқтириб» олмоғи талаб этилади. Бунинг учун рақобат ва шахсий манфаат механизмлари яхши ишлаши керак. Шунингдек, иқтисодий сиёсат барқарор ва олдиндан айтиш мумкин бўлиши учун мулк ва бизнес ҳуқуқини ҳимоялаш ўта муҳим.\n- Бу ерда юқори қўшилган қийматли товарлар ва хизматлар ишлаб чиқарилади (фойдали қазилмаларни сотиш ҳисобига фаровон турмуш кечирувчи давлатлардан мустасно, албатта). Бунинг учун миллий бизнесга хомашёни чуқурлаштирилган қайта ишлаш бўйича узун савдо-ишлаб чиқариш занжирлари яратиш учун шароит, ишлаб чиқариш миқёслари ҳисобига иқтисод ва фойда олувчи йирик ишлаб чиқариш бирлашмаларини шакллантириш керак. Бу эса ўз навбатида, бизнес муҳит ва солиқ тизими сифатига, эркин бозорлардан молиявий ресурсларни жалб қила олиш имкониятига боғлиқ.\n- Барча замонавий самарали иқтисодиётлар халқаро меҳнат тақсимотида фаол иштирок этади. Чунки бир мамлакат чегарасида кўп турдаги рақобатбардош товарлар ва хизматлар ишлаб чиқариш имконсиз. Рақобатбардошлик учун ихтисослашув керак, бу эса миллий иқтисодиётларга ўзлари нисбатан устун бўлган фаолият тури билан шуғулланиш имконини беради, бинобарин, улар бу борада кам харажат билан юқори сифатга эришишлари мумкин. Халқаро меҳнат тақсимотида иштирок этиш миллий ишлаб чиқарувчиларга маҳсулотни сотиш учун кенг имкониятлар очади. Буларнинг барчаси — нафақат ишлаб чиқаришнинг рақобатбардошлигини ошириш манбаи, шунингдек, аҳоли турмуш фаровонлигини ошириш ҳам демакдир.\n- хусусий тадбиркорлик, бозор муносабатлари ва рақобатнинг ривожланишига тўсиқ бўлаётган давлат тузилмаларининг функциялари ва ваколатларини тубдан қисқартириш, давлат бошқаруви тизимининг марказлаштирилишидан воз кечиб, ҳудудлар ва туманлар даражасига функциялар ва ваколатларнинг кенг кўламини бериш, давлат хизматлари сифатини оширишга қаратилган маъмурий ислоҳот;\n- Марказий банкнинг пул-кредит сиёсатининг бозор бошқарувига ўтиши, жумладан, нақд пул муомаласига маъмурий чекловларнинг бекор қилиниши;\n- банк ислоҳоти, Марказий банкнинг фоиз ставкаларини маъмурий тартибга солишидан воз кечиши, молиявий соҳада рақобатни ривожлантириш учун шарт-шароитлар яратиш;\n- солиққа тортиш тизимининг ислоҳоти, жумладан, солиққа тортишнинг умумбелгиланган тизимини тубдан ислоҳ қилиш (солиқлар сонини кескин қисқартириш, солиқ юкламасини камайтириш, тушумлардан солиқни бекор қилиш), меҳнатга нисбатан солиқни қисқартириш, индивидуал солиқ имтиёзларидан сўзсиз воз кечиш, солиқ маъмурчилиги тизими ва солиқ ҳисоботларини соддалаштириш;\n- ташқи савдо сиёсатини ислоҳ қилиш, жумладан, жорий операциялар ҳисоби бўйича миллий валютанинг эркин конвертациясини жорий этиш, аввало импорт акцияларидан воз кечиб божхона тўловларини қисқартириш, импорт ва экспорт олдидаги маъмурий тўсиқларни бартараф этиш;\n- аграр ислоҳот (мажбурий давлат буюртмасидан воз кечиш, фермерларнинг мулк ҳуқуқини ҳимоялаш);\n- иқтисодиётнинг давлат секторини ислоҳ қилиш (бошқарувнинг қайта тизимлаштирилиши ва кенг миқёсдаги хусусийлаштириш)\n- суд ислоҳоти;\n- ва бошқа ислоҳотлар.\nЎзбек модели Комилжон Шамсиддинов


80 йил олдин қурилган Каттақўрғон сув омбори ëнидаги аҳоли унинг авария ҳолатида эканидан қўрқмоқда\n28 май 2020, Тошкент вақти: 02:16\nКаттақўрғон сув омбори теварагида жойлашган маҳалла вакиллари Озодликка юборган суратларда иншоотнинг айрим участкаларидаги бетон плиталари ўпирилиб кетганини кўриш мумкин. 7 май, 2020 йил.\nСардоба сув омборида 1 май куни рўй берган техноген фалокат ортидан Самарқанд вилоятидаги Каттақўрғон сув омбори атрофида яшовчи аҳоли ҳам дамба ёрилиб, сув тошқини рўй бериш эҳтимолидан хавотирга тушган.\nУшбу сув омбори атрофида жойлашган "Кумушқирғоқ", "Намозполвон", "Бурқут" маҳаллаларида яшовчиларнинг Озодликка айтишича¸ ўтган аср ўрталарида курилган сув иншооти бугунги кунда деярли авария ҳолатига келиб қолган.\nОзодлик гаплашган сув омбори муҳандислари гидроиншоотнинг "Пекит-156", "Пекит-212" участкалари авария ҳолатига келиб қолганини тасдиқлади.\nКаттақўрғон сув омбори раҳбари Мирзо Саидов эса 8 май куни Озодлик билан суҳбатда сув иншооти сўнгги бор ўтган йил кузида инспекция қилингани, нуқсонлар аниқланмагани ва хавотирлар ўринсизлигини айтди.\nКаттақўрғон сув омбори теварагида жойлашган маҳалла вакиллари Озодликка юборган суратларда иншоотнинг айрим участкаларидаги бетон плиталарининг ўпирилиб кетганини кўриш мумкин.\nКаттақўрғон сув омборнинг "Пекит-156", "Пекит-212" участкалари, 2020 йил, 7 май.\nСув иншоотига яқин "Намозполвон" маҳалласи яшовчиларидан бири 8 май куни Озодлик билан суҳбатда тўғоннинг авария ҳолатига келиб қолгани маҳалла аҳлини кўпдан бери ташвишга солаётгани, Сардобадиги фожиадан кейин бу хавотирлар яна ҳам кучайганини айтади.\n- Тўғон бизнинг "Намозполвон" маҳалласи ҳудудидан 32 метр баландликда. Ҳозирги шароитда 800 миллион куб метрга яқин сув бор омборда. Баъзи пайтлари 900 миллионга кўтарилади. Бизнинг ҳудуд косадай. Агар бирон кор-ҳол бўлса¸ бутун қишлоқ сув остида қолади.\nШу ой бошида Сидарё вилоятидаги Сардоба сув омбори тўғони ўпирилиши оқибатида 22та аҳоли пункти сув остида қолиб, 70 мингдан ортиқ одам эвакуация қилинди.\nСув омбори ўпирилиши сабабларини тергов қилиш ДХХга юкланди\nКаттақўрғон туманининг "Кумушқирғоқ" маҳалласи фаолларидан бири Сардобадаги фожиадан сўнг ўзлари яшайдиган ҳудуддаги сув омбори инспекция қилинишини сўраб Самарқанд вилояти ҳокимлиги ва Cув хўжалиги бошқармасига арз қилиб боришганини айтади.\n- Ҳокимиятга бордик. У ерда сув хўжалиги бошқармасидагилар билан учрашдик, чунки айримлар уйини, молини сотиб бошқа жойга кўчамиз¸ деб туришибди. Ҳокимиятдагилар хавотирланманглар ҳаммаси яхши бўлади, ҳолатни ўрганамиз, деб ваъда беришди.\nКаттақўрғон сув омборининг айрим участкалари авария ҳолатига келиб қолганини у ерда ишловчилар ҳам Озодликка тасдиқлади.\n- Сув омборининг сув чиқариш қувури, сув чиқариш дарвоза-затворлари таъмирланмаган. Омбор участкаси, кириш каналдаги Пекит-156, Пекит-212, гидроиншоатлари умуман талабга жавоб бермайди, - дейди Каттақўрғон сув омборининг исми очиқланмаслигини истаган ходими.\nКаттақўрғон сув омборининг бетон плиталарида ёриқлар пайдо бўлган.\nСув омбори муҳандисларидан бири Озодлик билан суҳбатда иношоот сўнгги бор 1998-2003 йилларда капитал ремонт қилинганини айтди.\n- Яқинда йигирма йил бўлади таъмир бўлганига. Сардобадаги воқеадан кейин тепадагилар эътибор қаратар энди. Бугун вилоят сув хўжалиги бошқармаси бошлиғи Асрор ака Каримхонов келди. Кўриб кетишди, ДХХдан ҳам бир вакил бор эди.\nКаттақўрғон сув омбори раҳбари Мирзо Саидов 8 май куни Озодлик билан суҳбатда сув иншооти авария hолатида эмаслиги, хавотирларнинг ўринсизлигини айтди.\n- Ҳар йили сув қочиши билан инспекция қилиб турамиз, бу йил ҳам қилдик. Жуда мустаҳкам қурилган сув иншооти. Мен шу ерда яшовчи ҳаммага айтаман, хотиржам бўлишсин, бу совет даврида анча пухта қурилган иншоот, - деди Саидов.\nЎзбекистон ҳудудида қурилган биринчи сув омбори\nКаттақўрғон сув омбори Ўзбекистон ҳудудида қурилган биринчи гидротехника иншоотидир.\n1941 йили қурилган Каттақўрғон сув омбори денгиз сатҳидан 35 метр баландликда жойлашган.\nЎзбекистон Сув хўжалиги вазирлиги сайтидан олинган маълумотга кўра, қурилиши 1941 йилда бошланиб 1951 йилда фойдаланишга топширилган Каттақўрғон сув омбори денгиз сатҳидан 35 метр баландликда жойлашган, кенглиги 79,5 квадрат километр бўлиб, у ерда 900 миллион куб метргача сув бор.\nКаттақўрғон сув омборининг асосий иншооти комплекси сув чиқаргичли тўғон, сув келтириладиган ва сув оқиб кетадиган каналлардан иборат.\nСамарқанд, Навоий, Бухоро вилоятларидаги 94 минг гектарга яқин ер майдонлари айни шу омбор суви билан суғорилади.\nЎзбекистонда Сардоба ёки Каттақўрғондаги каби улкан сув хўжалиги объектлари техник ҳолатининг ишончлилиги ҳамда бехатар ишлашини экспертизадан ўтказиш Сув хўжалиги вазирлигининг "Давсувхўжаликназорат" деб аталувичи инспекцияси зиммасидадир.\nКаттақўрғондаги сув иншооти атрофидаги хавотирлар юзасидан Озодлик "Давсувхўжаликназорат" инспекциясига ҳам боғланишга уринди, лекин 8 май куни тегишли мутасаддилар телефонига ҳеч ким жавоб бермади.\nМанфаатлар тўқнашуви: Сардоба сув омборининг буюртмачиси ҳам Сангинов¸ қурувчиси ҳам Сангинов!\nМирзиёев Сардоба тошқини айбдорларининг жазоланишини ваъда қилди\nСардоба тўғони ўпирилиши оқибатларини бартараф этиш учун 100 миллиард сўм ажратилди\nСардоба тошқинидан жабр кўрган қозоғистонликлар учун 1000 дан зиёд уй қуриб берилади\nТошқиндан сўнг муҳтожга айланганлар хайрия ëрдамининг талон-торож бўлаëтганини айтмоқда\nДХХ терговчилари Сардоба тўғони ўпирилишига лаққа балиқлар сабаб бўлганига оид версияни ҳам ўрганмоқда\nУзун туманидаги сотилган Ўлкашунослик музейи давлатга қайтариладиган бўлди\nГул бизнеси билан шуғулланувчи 21 яшар Саломат гулларини текинга тарқатди


Экстремал ва спорт туризмини ривожлантириш долзарб масала\nТуризм 8 октябр 2020 39\nТуризмни ривожлантириш давлат қўмитасида Ўзбекистонда туризмнинг экстремал ва оммабоп туризм турларини қўллаб-қувватлаш ва уларни янада ривожлантиришга бағишланган учрашув бўлиб ўтди.\nУнда Экстремал туризм федерацияси, Аэронавтика федерацияси ва Парапланизм федерацияси вакиллари қатнашишди.\nСўнгги йилларда мамлакатимизда спорт, экстремал ва дам олиш туризмини ривожлантириш борасида сезиларли ислоҳотлар амалга оширилди. Шундай бўлсада, замонавий талаблар ва қўллаб-қувватлашни талаб қилувчи яна қатор йўналишлар мавжуд. Парапланизм, дельтапланеризм, аэронавтика, кичик авиация, тоғ туризми, велотуризм, скайраннинг, мототуризм, автотуризм каби йўналишлар шулар жумласидандир.\nМазкур йиғилиш туризмнинг экстремал ва фаол турларини ривожлантириш мақсадида йиғилиш ўтказилди.\nШунингдек, туризм коллежларида инструкторлар мактаби учун ўқув қўлланмаси ишлаб чиқиш ва университетлар асосида спорт йўналишлари бўйича секциялар ташкил қилиш масаласи кўтарилди. Таъкидлаш жоизки, ушбу турдаги экстремал спорт турларининг ривожланиши ҳар йили ўн минглаб сайёҳларни мамлакатга жалб қилиш, кейинчалик спорт ва туристик хизматлар монетизациясини кучайтириш имконини беради, деб хабар беради Туризмини ривожлантириш Давлат қўмитаси матбуот хизмати.


20 май, 2019, 23:51 620\nЭртага мухлисларни қизиқарли ўйин кутмоқда.\nАввал хабар берганимиздек эртага 21 май куни Андижонда катта футбол байрами. Олдиндан айтилганидек, шу куни «Соғлом авлод» стадионида халқаро даражадаги ўртоқлик учрашуви ўтказилади ва унда Ўзбекистон U-18 терма жамоаси билан Германиянинг «Берлин» U-18 жамоалари ўзаро баҳс олиб борадилар. Мухлисларнинг эса ушбу учрашувга бўлган қизиқишлари катта. Иккала жамоа вакиллари ҳам Андижонда жуда илиқ кутиб олинди. Учрашувдан олдин эса оммавий ахборот воситалари учун матбуот анжумани ўтказилди. «Велла Элегант» меҳмонхонасида уюштирилган матбуот анжуманининг иккинчи қисмида Ўзбекистон U-18 бош мураббийи Отабек Ғуломхўжаев иштирок этди ва унга футболчилардан Жасур Жалолиддинов билан Абдувоҳид Неъматов ҳамрохлик қилишди.\n- Очиғи, рақибимиз ҳақида кўп ҳам маълумотга эга эмасмиз. Биз ўз одатимизга кўра тайёрландик ва эртанги баҳсга тайёрмиз де байта оламан, - дейди Ғуломхўжаев.\n- Эртага терма жамоамизнинг ғалаба қозониши шартми?\n- Йўқ. Буни олдимда ўтирган футболчиларимиз олдида ҳам бемалол айта оламан. Биринчи навбатда жамоавий ўйинни шакллантиряпмиз ва турли тактик услублар устида ишлаяпмиз. Агарда ўйинимизда хато кўринадиган бўлса, айнан ҳозир кўринсин. Эртага ҳал қилувчи учрашувлар пайтида яна ўша хатолар юз берадиган бўлса, у ҳолда бу кечирилмайди. Биз учун натижа фақат асосий босқичларда бўлади. Ҳозир эса натижа аҳамиятсиз.\n- Ростини айтсам, бизда марказий ҳимоячи билан боғлиқ муаммолар бор. Бу борада қанот ҳимоячиларини ушбу позицияда ўйнатишга мажбур бўляпмиз. Ўрта чизиқ вакилларидан эса кўнглим тўқ ва бу позицияда рақобат ҳам кучли.\n- Ушбу ўйинга мухлислар томонидан қизиқиш катта. Аслида эса бу ўйин Тошкентда ўтказилиши керак эди. Аммо Андижонга селекция учун борганимда вилоят футбол ассоциациясининг вице-президенти Бекзод Каримов бу ўйинни Андижонда ўтказиш ташаббуси билан чиқди. Бизга ҳам таклиф ёқди. Чунки футболчиларимни стадиондаги қайноқ муҳитда ўзларини қанчалик кўрсата олишларини билиб оламиз. Чунки биздаги ўйинчилар бундай мухлислар қаршисида ҳали кўп ўйнашмаган. Шу томонлама ҳам бу ўйиннинг биз учун фойдали томонлари кўп.\n- Жасур, бўлажак баҳс олдидан нималарни ўйлаяпсиз?\n- Терма жамоа вакилларини олдиндан биламан. Бу жамоа билан нимагадир эришишимизга кўзим етади. Асосий таркибда ўйнаб ўзимга ишонч пайдо бўлганидан кейин менга янада қийин бўлди. Чунки бунинг масъулияти кўпроқ бўлади. Негаки, энди мендан кўп нарса кутишади. Натижада ўз устимда янада кўпроқ ишлаб, масъулиятни чуқурроқ ҳис қилишга ҳаракат қиляпман.\nNasib etsa bu yil navbaxor ham OChL da o'ynaydi omad navbaxorga


Россия миграция қонунчилигини бузган 50 минг ўзбекистонлик фуқаро 5 минг рубл жарима тўлаш орқали нолегал муҳожирлик мақомидан чиқарилган. Бу ҳақда Бандлик ва меҳнат муносабатлари вазирининг биринчи ўринбосари Эркин Муҳиддинов “Мономарказ”да бўлиб ўтган матбуот анжуманида маълум қилди.\nМуҳиддиновга кўра, Ўзбекистоннинг Россиядаги элчихонаси ва консулликлари томонидан бевосита Россияда ҳамда Ўзбекистоннинг ўзида ҳам ўзбекистонликлар орасида ташвиқот ишлари кучайтирилган. Бундан ташқари, Россия мутасадди ташкилотлари томонидан Россияда ноқонуний бўлиб турган меҳнат муҳожирлари уларга мурожаат қилган тақдирда, кўпчилиги тилни ва қонунчиликни билмаганлиги боис қўполлик, дағаллик қилмасдан эътибор қаратиб қўйиш сўралган.\n“Сентябрдан ўтган 3 ой ичида Россиядаги 50 минг ўзбекистонлик миграция идораларига борди ва нолегал мақомдан чиқарилди.\nБугунги кунда, Россия ички ишлар вазирлиги келтирган рақамга кўра, 490 мингга яқин ўзбекистонлик Россияда нолегал муҳожир ҳисобланади. Энди уларни ноқонуний муҳожирликдан чиқариш бўйича ҳам иш олиб бориляпти.\nБу сафар бошқача ёндашилади. 490 минг кишининг исм-шарифи, манзили олиниб, Ўзбекистондаги оилалари орқали уларни Россия миграция хизматига боришга тарғиб қиламиз. Юқоридаги 50 минг киши Россиядан депортация, яъни чиқариб юборилмади, аксинча 5 минг рубль тўлаб Россияда қолишди. Қолган 490 минг фуқарони ҳам шу тарзда ноқонуний муҳожирлик мақомидан чиқаришимиз керак”, - деди вазирнинг биринчи ўринбосари.


Ядровий қуролланиш пойгасини бошлайдиган ҳаракат – КХДР AUKUS ҳақида | Qalampir.uz\nЯдровий қуролланиш пойгасини бошлайдиган ҳаракат – КХДР AUKUS ҳақида\nОлам\t20 Сентябрь 09:32 4844\nАҚШнинг Австралияга ядровий сув ости кемаларини қуриш технологиясини бериш тўғрисидаги қарори дунёда ядровий қуролланиш пойгасини қўзғатиши мумкин бўлган ўта хавфли қадам. Бу ҳақда Корея Халқ Демократик Республикаси Ташқи ишлар вазирлиги вакилининг душанба куни Корея марказий телеграф агентлиги каналлари орқали тарқатилган изоҳида айтилган.\n“Бу Осиё-Тинч океани минтақасидаги стратегик мувозанатни бузадиган ва ядровий қуролланиш пойгасини бошлайдиган ўта хавфли ҳаракат”, деган исми ошкор қилинмаган дипломат. Унинг таъкидлашича, Пхеньянда АҚШнинг бу қарори диққат билан ўрганилади.\nПрезидент Жо Байден маъмуриятининг бундай ҳаракатлари “мавжуд халқаро тартибни бузади, тинчлик ва барқарорликка таҳдид солади”, деб таъкидлаган ТИВ вакили. У бундай шароитда КХДР раҳбариятининг мамлакат мудофаа қобилиятини мустаҳкамлаш тўғрисидаги қарори ўринли бўлганини таъкидлади.\n“Ҳозирги вазият биз глобал хавфсизлик соҳасидаги бундай кескин ўзгаришларга тайёр бўлишимиз учун узоқ муддатли мудофаа қобилиятини мустаҳкамлашда давом этишимиз кераклигини яна бир бор кўрсатди”, дея қўшимча қилган дипломат.\nЭслатиб ўтамиз, жорий йилнинг 15 сентябрь куни АҚШ Президенти Жо Байден, Австралия Бош вазири Скотт Моррисон ва Буюк Британия Бош вазири Борис Жонсон хавфсизлик соҳасида янги уч томонлама ҳамкорлик – AUKUS йўлга қўйилганини маълум қилганди. Келишувга кўра, Австралия Франция билан тузилган кемасозликка оид келишувдан чиқиб, АҚШ билан ядровий сув ости кемаларини қуради.\nФранция Австралиянинг келишувдан чиқишини "ортдан пичоқ уриш" деб баҳолади. Расмий Париж Канберра ва Вашингтондаги элчиларини чақириб олди.\n20 Октябрь 09:08 33693\n20 Октябрь 08:58 26366\n19 Октябрь 13:02 19951\n21 Октябрь 10:51 18857\n20 Октябрь 21:18 16918


Cана : 18-03-2019 / Жамият, Фото / кўрилди: 277\nUSUR Technical Textile & Investment компанияси Kun.uz’га ички ишлар органлари ходимлари учун тайёрланган янги формалар каталогини тақдим этди.\nКомпания вакили Ойбек Курбановнинг айтишича, янги формалар дизайни Ички ишлар вазирлиги билан ҳамкорликда ишлаб чиқилган.\n«2017 йилда Ўзбекистонда ички ишлар органлари ходимлари учун янги кўринишдаги формалар тайёрлаш эҳтиёжи пайдо бўлди. Туркия президентининг ушбу мамлакатга ташрифидан кейин, Ўзбекистон бу бўйича лойиҳада хорижий ҳамкор сифатида шу компанияни танлаганди. Компанияни кўп жойларда билишади. Дизайнерлар NASA учун ҳам формалар тайёрлайди», деган Ойбек Курбанов.\nУнинг қайд этишича, дизайн ишлаб чиқилишида ҳам миллий, ҳам халқаро стандартлар ҳисобга олинган.\nДизайнерлар классик, офис учун, камуфуляж ва дала ҳудуди учун ишчи формалар (мавсумлар учун алоҳида) тайёрлашган.\nБундан олдинроқ Тошкент ИИББ матбуот хизмати ЙҲХБ йўл-патруль хизмати инспекторларининг янги формаси синовдан ўтказилаётгани тўғрисида хабар берганди.\n«ЙҲХБ йўл-патруль хизматининг икки инспектори чиндан ҳам янги формада хизматни ўтамоқда. Тажриба давомида хизмат кийимининг чидамлилиги, кийганда ва ҳаракатланишда қулайлиги текширилмоқда», — дейилади ИИББ хабарида.\nХабарда қайд этилишича, фуқаролар фикрини инобатга олиш ҳам кўзда тутилган бўлиб, бошқарма аҳолига «Йўллардаги ҳуқуқ-тартибот ходимлари шундай кўринишда бўлишини истайсизми?» деган савол билан мурожаат этган.\nИнтернетда ЙПХ инспекторлари янги формасининг сурати пайдо бўлди\nЖиззахда мерганлик амалий машғулоти ўтказилди


“Челси” ишонган “тоғи”дан айрилди\n27 сентябрь, 2021, 18:02\nУнинг ўрнини босадигани йўқ...\nБританиянинг машҳур The Mirror нашри журналистлари “Челси”нинг етакчи ҳимоячиси Рис Жеймс қанча муддатга сафдан чиққанини аниқлади.\nИстеъдодли футболчи “Манчестер Сити”га бой берилган учрашувда жароҳат олган эди. “Аристократлар” бош мураббийи Томас Тухель ҳимоянинг асосий вакили қанча муддатга сафдан чиққанини очиқлашни истамади.\nЖурналистлар масалага ойдинлик киритиш учун профессионал шифокорларга мурожаат қилди. Спорт шифокорлари бу турдаги жароҳатларни даволаш учун камида бир ой вақт кераклигини билдирган.\nЎнг қанот ҳимоячиси бўлган Рис Жеймс стадионни оёғи бандаж билан боғланган ҳолатда тарк этди. Бу камида пайи чўзилганидан далолат беради. Агар жиддийроқ бошқа шикаст бўлмаса, шунинг ўзида тикланиш 4-5 ҳафтани ташкил қилади.\nМуаммо шундаки, “Челси”да Жеймсдан бошқа ўнг қанот ҳимоячиси йўқ. Томас Тухель бу позицияда Сезар Аспиликуэта ёки Каллум Халсон-Одоини ўйнатишим мумкин. Бироқ, Сезарнинг ёши ўтиб қолгани учун тезлиги пас ва қанот бўйлаб ҳаракат қила олмайди. Каллум эса ҳужумкор футболчилар тоифасига киради ва ҳимояланишни билмайди.


ЖУФТЛАР «ЖАНГИ | Muslimaat.uz\nМанзилингиз:Муслимаат»Оила ва жамият»Оила»ЖУФТЛАР «ЖАНГИ\nBy Muslimaat on\t May 22, 2017 Оила\nЭр‑хотин орасида хилоф ва тушунмовчиликлар бўлиб туриши янгилик эмас. Ҳар замон ва ҳар маконда бундай ҳодисалар воқе бўлиши бор гап. Аммо охирги пайтларда бу турдаги муаммолар авж олиб кетди. Бугунги кунда ёш оилалар бузилишининг кўп маротаба гувоҳи бўлиб турибмиз. Айнан мана шу мавзу радио ва телевиденияларда, интернет саҳифаларида тинмай айланмоқда. Бизга келадиган саволларнинг ҳам аксари мазкур мавзуга оид, десак, муболаға қилмаган бўламиз. Ҳозирда оилавий можароларни ҳал қилиш, муаммоларни бартараф этиш учун турли ташаббус ва ҳаракатлар қилиняпти. Биз ҳам ўзимизнинг баъзи тавсияларимиз билан мана шу савобли ишга ҳисса қўшишни ният қилдик.\nАввало, жуфтлар орасидаги тушунмовчиликларни табиий деб қабул қилмоқ лозим. Бундай ҳолатлардан ҳаттоки Сарвари Олам соллаллоҳу алайҳи васалламнинг хонадонлари ҳам холи бўлмаган. Саҳобалардек зотлардан бу борада ривоят қилинган ҳодисалар бор.\nЯхши англашимиз керак бўлган нарса шуки, баъзи омиллар оилани сақлаб қолишга, уни мустаҳкам қилишга сабаб бўлса, яна бир хил бахоналар тамоман акс ҳолатни вужудга келтиради, яъни оилаларни вайрон этиб, кўнгил қолишларга олиб келади.\nЭнди ижозатингиз билан жуфтлар орасидаги муаммоларни ечишда баъзи тавсияларни тақдим этамиз:\nЭр‑хотин орасидаги жанжалга сабаб бўлаётган нарсанинг ҳаммаси ҳам хилоф ва қарама‑қаршиликми ёки шунчаки тушунмовчилик? Мана шу нарсани аниқлаб олиш керак. Ҳаётда тушунмовчиликлар кўп, то уларга аниқлик киритиб олгунча шошқалоқлик қилмаслик, ёмон гумонга бориб, уни хилоф даражасига чиқармаслик лозим. Бунга мисол: эр уйга қовоғи осилган ҳолда келди. Буни дарров кўнгилсиз ва меҳрсиз эканига, хулқи ёмонлигига бурмаслик керак. Аёл ўзининг вазифасини билиб, эрни яхши кутиб олса ва хулоса чиқармай, сабр қилиб турса, унинг чарчагани ёки бирор кўнгилсиз ҳодиса рўй бергани аён бўлади.\nБиз жуфтларимиздан хато топишга устамиз. Уларни тергашга ҳеч эринмаймиз. Ҳаттоки бошқаларга уларнинг устидан шикоят қилиб, айбларини санашда фаол бўлиб кетганмиз. Аммо ўзимизни ҳисоб-китоб қиламизми? Нафсимизга бирор маротаба итоб этамизми? Нега ўзимизни тергаб кўрмаймиз? Ўзгаларнинг камчилиги билан овора бўлгандан кўра ўзимизнинг айбларимизни кўра билсак эди, айниқса, Роббимизга нисбатан қусуримизни тан олиб, ўзимизни итоб қилсак эди, шунда жуфтларимизнинг хатолари кўз ўнгимизда кичрайиб кетарди.\nБало ва синовларнинг келиши ўзимиздан бўлган гуноҳ туфайлидир. Севгилигимиз билан хилофга боришимиз ҳам балодир. Бундай ҳолларда «Мен нима қилувдим-а, қайси гуноҳимга бу?» демай, дарров тавба ва истиғфорга шошилмоқ керак. Гуноҳларни эътироф қилиш, айбни ўзидан қидириш ва дарров уни ислоҳ этишга шошмоқ лозим.\nЖуфтлар орасида жанжал, тортишиш бўлиб қолса, уни имкон қадар яшириш, сир сақлаш, оиладан чиқармасликка интилиш керак. Афсуски, ҳозирги пайтда оилавий сир аввал обдон кўчада ёйилиб, ҳамманинг оғзида айланиб бўлганидан кейин жуфтлар музокарага киришадиган бўлдилар.\nИкки тараф орасида бирор муаммо чиқса, эътиборни фақатгина ўша чигалликнинг ўзига қаратиш зарур. Чунки асосий мақсад ўша кўнгилсизликни ҳал қилишдир. Аммо бир тушунмовчиликни деб ўтган ишларни қўзғаш ярамайди. Ҳосил бўлган муаммо бир четда қолиб, «эски дафтар»ни варақлаш тўғри эмас. Бунда ният айниб, хилоф, зиддият шахсий адоватга айланиб кетади ва низонинг сўнгги кўринмай қолади. Мисол: эр хотинга бақирса, мавзу шу бақириқдан бошқасига ўтмаслиги зарур. Бир вақтлар эр хотиннинг акасига қўполлик қилгани, туғруқхонага вақтида кўргани бормагани бу ерга аралашмаслиги керак.\nЭнг муҳим нуқта шундаки, жуфтлар орасида жанжал чиқиб, ҳар бир тараф муаммони ифода қилганида ўзини ҳақ билмаслиги даркор. Томонлар шунчаки фикрларини баён этаётганларини, эҳтимол, фикрлари хато бўлиши мумкинлигини эътироф қилишлари лозим. Шахсий фикрини тўғри деб, муқобил тарафнинг фикрини инобатга олмаслик муаммони ҳал қилиш имкониятларини илдизи билан суғуриб ташлайди.\nМузокара ишлари олиб борилаётиб, бир тараф гап бошлаганида сўз муқаддимасида бошқа тарафнинг фазл ва ижобий томонларини тилга олиши кўп яхши натижалар беради. Ҳар бир инсон хатодан холи бўлмаганидек, одам боласи ўз фазилати ва яхши хусусиятларига ҳам эга. Сўз бошида чин эътироф ила қарши томоннинг яхши томонларини ва тақдим қилган яхшиликларини эсга олиш инсофдан бўлиши билан бирга вазиятга юмшоқлик киритади, виждонларни уйғотади, икки томонни бир‑бирларига мувофиқлаштиради. Аллоҳ таоло Бақара сурасининг 237-оятида: «Орангиздаги фазилатни унутманг», дейди.\nҲақ талаб қилавериш ҳам доимо яхши натижага олиб бормайди. Айниқса, фарз ва вожиб бўлмаган ҳуқуқларни сўрайвериш мақсадга мувофиқ эмас. Бунга мисол: аёлларнинг меҳр талаб қилаверишлари, эътиборга тўймасликлари ва буни рўкач қилиб, жиддий масала даражасига кўтаришлари баъзан нафратга сабаб бўлиб қолиши мумкин. Ушбу ҳолат ҳаққини талаб қилиб, ўзи вазифасини адо этмайдиган бўлса, янада қабиҳ кўринади. Бу гўё уйига вақтида ва яхши бозор қилиб бермайдиган эр хотинидан пазандачиликни талаб қилганга ўхшайди.\nМуаммоларнинг энг каттаси хато аён бўлганида уни тан олмасликдир. Қусур зоҳир бўлганида уни эътироф қилиш айни мардликдир. Аммо биз кўпинча бундай ҳолатда бўйин товланиши, янада турли номаъқулчиликларни қилиб, вазиятнинг оғирлаштирилиши гувоҳи бўлмоқдамиз. Ҳаттоки очиқчасига муттаҳамчиликка ўтилади. Шу билан бирга мажбурлик билан хатони бўйинга қўйиш ва уни эътироф қилдириш ҳам зулмдир. Шунингдек, хато зоҳир бўлиб, эгаси уни тан олганида иккинчи томон мағрурланиб қутуриб кетмай, буни тўғри қабул қилмоғи, балки ташаккур айтиб, тан олганнинг шаънини улуғламоғи лозим. Хато тан олинганидаги нотўғри тасарруфлар нафратни икки баробар қўзғайди. Аммо ўша пайтдаги тўғри хатти-ҳаракат муҳаббат ва миннатдорчиликка сабаб бўлади.\nХотин-қизлардаги асл табиатга сабр қилиш лозим. Мисол учун аёлдаги рашкни олайлик. Расулуллоҳ соллаллоҳу алайҳи васаллам: «Онангиз рашк қилди», деганлар.\nАллоҳ таолонинг берганига, тақдирига рози бўлиш жуда муҳим. «Аёлим хунук», деб кўчада кўзлар олма термаслиги керак. Яхши бўлса – бўлиб, бўлмаса – эрига қараб: «Эркакларнинг ҳаммаси бир гўр», демаслик даркор.\nЭнг катта муаммолардан бири – қизишиб турганда хулоса чиқариш, масалани ҳал қилишдир. Асаблар «қайнаганида» то унинг «совушини» кутиш зарур. Ҳиссиётга берилганда қарор қабул қилмаслик керак. Шошилиш шайтондандир. Одам ўзига келиб олганидан кейин ечим қилсин. Ҳозирда шошиб уч талоқ қўйиб, кейин надомат қилаётганлар, айниқса, талайгина.\nБироз паст келиб туриш муҳим. Тарафлар баробар ҳаққини талаб қилиши, «сан-ман»га бориши, бир гапга кўнмай, бир этикка икки оёғини тиқиб олиши ҳеч қандай ижобий натижа бермайди. Салбий оқибатни ният қилган одам шундай йўл тутади.\nМуаммога ечим исташ пайтида ҳар қандай вазиятга мослашиш зарур. Жуфтлар ўзларини босиб олишлари, нима бўлган тақдирда ҳам тўғри ечим қабул қилишга интилишлари, шошилмасликлари, сиқилмасликлари лозим.\nЭр-хотин билсинки, саодат сабаби бойликда эмас. Тўкинлик ҳар доим ҳам бахт келтиравермайди. Ҳақиқий саодат хотиржамликдадир.\nБеихтиёр қилиб қўйилган айб ва хатолардан кўз юмиш жуда муҳимдир. Аллоҳ мағфиратли Зот, биз ожиз бандалар киммизки, хатоларни кечирмасак?\nOdinaxon Muhammad Sodiq juftlar jangi


Соқоли туфайли калтакланган тожикистонлик талаба касалхонада жон берди\nУмар Бобожоновни дафн қилиш маросими, Ваҳдат шаҳри, 2015 йилнинг 5 сентябри.\nТожикистоннинг Ваҳдат шаҳрида, яқинларининг иддаосича, милиция ходимлари томонидан калтакланганидан кейин ҳушини йўқотган ва ўшандан буён комада ётган 23 ёшли Умар Бобожонов ҳаётдан кўз юмди.\nСанкт-Петербург университетининг 3-курсида ўқийдиган ва ёзда туғилган юртига таътилга келган Бобожонов шу йилнинг 28 август куни калтакланганидан сўнг Ваҳдат шаҳар касалхонасига олиб келинганди. Умарнинг яқинлари унинг соқоли туфайли милиция ходимлари томонидан аёвсиз калтакланганини иддао қилгандилар.\nУмар Бобожоновнинг акаси Абдулло Бобожонов 5 сентябрь куни Озодликнинг тожик хизматига ҳушсиз ётган укаси жума оқшомида жон таслим қилгани ва уни шанба куни пешинга яқин дафн қилганларини айтди.\nУмар Бобожонов бир ҳафтадан буён Ваҳдат шаҳар касалхонасининг реанимация бўлимида сунъий нафас олиш мосламасига уланган ҳолда қолаётганди.\nБобожоновнинг калтакланиши ваҳдатликлар норозилигига сабаб бўлган. 31 август куни норозилар шаҳар касалхонаси олдида тўпланиб, Умар Бобожоновнинг калтакланишига алоқадор шахсларнинг жазога тортилишини талаб қилган.\nЎша куни ҳуқуқ-тартибот идоралари ходимлари норозилардан тарқалишни сўраган, улар касалхона ҳовлисини тарк этиши билан эса тиббий муассаса чор-атрофини назоратга олганлар.\nСешанба куни ички ишлар вазирининг ўринбосари Искандар Солеҳзода касалхонада ётган Бобожоновни бориб кўрган.\nТожикистон Ички ишлар вазирлигининг Ваҳдат шаҳар бўлими бошлиқ ўринбосари Алишер Абдурасулов эса Озодликка Умар Бобожоновга тан жароҳати етказилиши ҳодисаси бўйича жиноий иш қўзғатилганини айтган.\nТожик расмийларига кўра, Бобожоновнинг иши бўйича текширув ишлари давом этмоқда.\nАйни пайтда айрим милиция ходимлари Умар Бобожонов 28 август оқшомида маст аҳволда йиқилиб тушиб, бошини бетон тўсиққа уриб олгани, пировардида ҳушини йўқотганига оид иддаоларни ҳам илгари сурмоқдалар.\nЖорий йил бошида Тожикистонда соқол қўйиб юрган фуқароларга нисбатан яширин кампания бошланганди. Бобожоновнинг яқинлари унинг ана шу кампания қурбони бўлганини даъво қилганлар.\nТожикистон Ички ишлар вазирлиги соқол қирдириш кампаниясига алоқаси йўқлигини, раҳбариятдан бундай топшириқ бўлмаганини билдирган.\nТожикистонлик таҳлилчилар мулоҳазасича, соқолга қарши кампания расмийларнинг жамиятда экстремистик кайфиятларнинг кучайиши, ёшларнинг экстремистик гуруҳларга қўшилиши ва террорчилик хавфи ошишидан хавотирланаётганидан дарак беради.\nАйни пайтда ҳуқуқ фаоллари расмийларнинг соқолни мажбуран қирдириш ва “ёт либос”га қарши курашиш бўйича хатти-ҳаракатларини фуқароларнинг шахсий ҳаётига аралашиш ўлароқ баҳолаганлар.


Бош сахифа > Янгиликлар > Ҳар қарич ердан унумли фойдаланаётганлар\nКармана туманининг Жалойир қишлоғи. Номи нафақат вилоятга балки, республикага ҳам машҳур қишлоқ. Унинг донғини донг таралиши меҳнаткаш халқи, танти одамлари билан боғлиқ. Бу масканда азалдан томорқани даромад манбаи эканлигини амалда исботлаб келаётган одамлар яшайди. Ҳар бир қарич ердан самарали фойдаланиб, мўмайгина даромад топаётган жалойирликларнинг фаолияти, деҳқончиликдаги тажрибаси кўпчиликка ибрат қилгулик. Деҳқончилик уларнинг қонида бор. Ерга муносабати бошқача.\nНавоий шаҳрининг марказий бозорига тушсангиз, энг харидоргир маҳсулотлар шу ҳудуд майдонларида парваришланган. Айниқса, ҳудуд аҳли сабзи етиштиришнинг “ҳадис”ини олган. Яқинда қишлоқ томон қилган ижодий сафаримиз давомида юқоридаги фикрларимизга яна бир бор амин бўлдик.\nҲудуднинг “Гурда” маҳалласидаги Эшпўлат Фармонов хонадони. умумий экин майдони 8 сотих бўлган томорқанинг 3 сотихида мўъжазгина иссиқхона ташкил этилган. Томорқанинг қолган қисмида эса гуркираб ривожланаётган саримсоқпиёз, сабзи, картошка ҳар бир кишининг диққатини ўзига тортади. Ўз вақтида амалга оширилган агротехник тадбирлар оила аъзолари ҳақиқий деҳқон эканлигидан дарак бериб турибди. Эшпўлат Фармонов қишлоқ хўжалиги соҳасида, турмуш ўртоғи Ойсара Фармонова эса мактабгача таълим тизимида фаолият кўрсатган. Аммо ҳеч қачон ерни умрини беҳудага ўтказилишига йўл қўймаган. Доим томорқадан самарали фойдаланиб, оиласи эхтиёжини таъминлаб турган. 6 нафар фарзандини ҳам ерга меҳрли қилиб улғайтирди.\n— Йил давомида томорқадан уч марта фойдаланамиз. Ҳеч қачон бир қарич ер ҳам бўш турмайди. Ўтган йили томорқамизнинг бир қисмида ташкил этган иссиқхонамиздан шу йилнинг ўзида 5 миллион сўм даромад олдик. Иссиқхонадан икки марта ҳосил оламиз. Кузда тўқсонбости экинлар экиб, февраль ойида бозорга чиқардик. Шундан сўнг помидор кўчатларини етиштирмоқдамиз. Тайёр маҳсулотни май ойининг ўрталарида бозорга йўналтирамиз, — дейди 68 ёшни қарши олган Ойсара Фармонова. — Томорқаси бор одамнинг бозордан қишлоқ хўжалиги маҳсулотлари сотиб олиши уят. Фарзандларимни ҳам шундай тарбиялаганман. Улар ҳам ўз томорқасидан яхшигина даромад қилишади.\nОйсара опа хонадонидаги юздан ортиқ турли мевали дарахт кўчатларининг аксарияти шу йил ҳосилга кириш арафасида. Бу эса хонадон соҳибларига ўзгача завқ ва қувонч бағишламоқда. Аслида ҳам ўз меҳатинг маҳсулини кўриш, даромадидан орзуларга эришиш нақадар тотли.\n— Бу йил неварамни турмушга чиқарамиз. Албатта, томорқадан топган даромадимиз мана шундай яхши кунларимизга яраяпти. Шу орқали рўзғоримиз бут. Дастурхонимиз тўкин, — дейди Ойсара опа қувончини яширмай.\n“Аллон” маҳалласида истиқомат қилаётган Раъно Давлатова аёл боши билан 7 сотих томорқасини “гуллатиб” қўйганлини кўриб ҳайратланасан киши.\nРаъно опа 2 сотих майдонда 3 йилдан буён қулупнай етиштирмоқда.\n— Ўтган йили биргина қулупнайнинг ўзидан 2 миллион сўм даромад олдик. Қулупнай май ойидан октябрь ойига қадар ҳосил беради. Ҳосилидан ҳам ўзимиз баҳраманд бўламиз, ҳам бозорга йўналтирамиз. Ҳар йили 4 сотих майдонда саримсоқ пиёз етиштирамиз. Бу оиламизга ҳар йили 4 миллион сўм фойда келтирмоқда. Қолган экин майдонимизда эса сабзи етиштираяпмиз, — дейди Раъно опа.\nЕр тилини билган, ундан меҳрини аямагандан она замин ҳам ўз саховатини дариғ тутмайди. Бир қарич ер олтинга тенг бўлган юртимизда уни қадрига етиш, ундан самарали фойдаланиш ҳақиқий даромад манбаидир.\nТурмуш ўртоғидан эрта айрилган Раъно опа 4 нафар фарзандини томорқа орқасидан едириб-кийдирди, ўқитди, тўйлар қилди, уларнинг ҳаётда ўз ўрнини топишига кўмаклашди. Бу доно халқимиз томонидан илгари сурилган “Меҳнатнинг таги роҳат”, деган ҳаётий шиорининг амалий ифодаси эмасми!\n“Аллон” маҳалласида деҳқончиликда катта тажрибага эга миришкорлар кўп. Санжар Аҳмедов ёш бўлсада бор имкониятини томорқасидан самарали фойдаланишга сарфлаган. Ўтган йили 25 сотих майдонда замонавий иссиқхона ташкил этиб, унга помидор ниҳолларини ўтқазди. Икки ойдан буён тайёр маҳсулотни ҳам ички борзорга, ҳам экспортга йўналтирмоқда.\n— Иссиқхонани ташкил этиш учун банкдан 100 миллион сўм имтиёзли кредит олдим. Тажрибали деҳқонлар маслаҳатларига таяниб қўл урган ишим бугун ўз мевасини бера бошлади. Айни пайтгача бозорга 15 тонна тайёр маҳсулот чиқардик. Иссиқхонамиз фаолият бошлаши муносабати билан 10 та янги иш ўрни яратилди, — дейди Санжар Аҳмедов. — Келгусида фаолиятимизни янада кенгайтириш устида иш олиб бормоқдамиз.\nМаҳалладаги “Рамазон барҳаёт” агрофирмасининг раҳбари Самад Аҳмедов бугунги кунда маҳалланинг 20 нафар аҳолисини иш билан таъминлади. Айни пайтда агрофирмада балиқ, товуқ гўшти етиштириш қаторида, асаларичилик, иссиқхона фаолияти ҳам йўлга қўйилди. Хусусан, агрофирмада ҳар йили етиштирилаётган 15 тонна Африка лаққа балиғининг бозорда харидори кўп. Ҳозирда агрофирма балиқхонасида парваришланаётган 10 минг дона балиқнинг 5 мингтаси сотувга чиқаришга тайёр бўлган.\n— Балиқларнинг оғирлиги ўртача 3,5 килограммни ташкил этмоқда, — дея сўз бошлайди Самад ака. — Аввало, балиқларни ўз вақтида озиқлантириш муҳим ҳисобланади. Ўзимизда балиқ учун озуқа тайёрлайдиган технологиянинг борлиги ишимизни анча енгиллаштирмоқда. Яқинда балиқ боқиладиган майдонни яна кенгайтириш ҳаракатидамиз.\nАгрофирмадаги 20 та асалари оиласи, 20 минг бош броллер товуқ орқали ҳам даромадга даромад қўшилмоқда. Ҳар бир юмушда тадбир билан иш кўрилса, албатта у самарали бўлади. Буни Самад ака яхши тушунади ва ҳамиша изланишдан тўхтамайди. Шу боис, май ойида Ангиядан зотли курка олиб келиш тараддудида.\n“Гурда” маҳалласида истиқомат қилиб келаётган Анвар Мардонов айни пайтда нафақада. Орамизда нафақага чиқдим, энди ёнбошлаб ётсам ҳам бўлади, деганларга кўп дуч келганмиз. Аммо Анвар ака фаолиятида бунинг аксини кўрдик. Тиниб-тинчимаган қаҳрамонимиз ҳам томорқани, ҳам тадбиркорликни қўшалоқ олиб бормоқда. Энг эътиборлиси ҳар икки йўналишдан ҳам фақат ва фақат фойда кўрмоқда.\nХонадондаги мўъжазгина хонада минг дона бедана парваришлаётган Анвар ака унинг даромад манбаи эканлигини тўлқинланиб гапириб берди.\n— Биламизми, бир йилдан буён бедана тухуми етиштириш билан шуғулланаяпман. Минг дона беданадан ҳар куни 800 та тухум оламан. Бир ойда 5,5 миллион сўм даромад қилаётган бўлсам, унинг 3 миллион сўми соф фойдани ташкил этади, — дейди Анвар ака.\nАнвар ака беданадан фақатгина тухум олиш билан чегараланиб қолмасдан, уни кўпайтириш устида ҳам бош қотирди. Ва ниҳоят ўз ихтироси билан тухум очишга мўлжалланган инкубация ясашга эришди.\n— Ушбу инкубация икки ярим минг дона тухум очишга мўлжаланган. Бедана тухуми товуқникидан фарқли ўлароқ 17 кунда жўжа чиқаради. Ўтган сафар 2 минг дона бедана жўжаси очирдик. Уларни аксариятини қизиқувчиларга сотдик. Бир қисмини эса ўзимиз парваришлаяпмиз. Бедана жўжалари 60 кунда тухумга киради. Эркакларини эса гўштга топшираяпмиз. Ўтган йили 100 килограмм бедана гўшти сотдик, — дея сўзида давом этди Анвар ака.\nМазкур хонадон соҳиблари оила даромадини ошириш ҳамда бозорга гўшт етказиш бериш мақсадида 500 дона броллер товуқ ҳам парваришламоқда. Бу албатта, ишнинг кўзини билиш, изланишдан далолат.\nИнтилганга тоъле ёр, дейди дона халқимиз. Боқибеғамлик даври ўтганига анча бўлди. Бугун изланган имкон топади. Томорқа даромад манбаи эканлигини чуқур англаган юртдошларимиз ҳаёти мисолида ҳам бунинг исботини кўриб турибмиз. Шу боис, оиламиз дастурхонининг тўкинлиги ва ризқимиз бутунлиги учун ўзимиз ҳаракат қилайлик.\nКўрилганлар сони: 4735


2. Бу Китобнинг (яъни, Қуръоннинг) нозил қилиниши, ҳеч шак-шубҳасиз, барча оламларнинг Парвардигори томонидандир.\n3. Балки «Уни (Муҳаммаднинг ўзи) тўқиб олган», дерлар.\nЙўқ, у (яъни, Қуръон) сиздан илгари бирон огоҳлантиргувчи келмаган қавмни (Охират азобидан) огоҳлантиришингиз учун Парвардигорингиз томонидан (нозил қилинган) Ҳақиқатдир. Шояд улар ҳидоят топсалар.\n4. Аллоҳ осмонлар ва Ерни ҳамда уларнинг ўртасидаги бор нарсани олти кунда яратиб, сўнгра (Зоти ва Улуғлигига муносиб суратда) Аршга юксалган Зотдир. Сизлар учун Ундан ўзга бирон дўст ва оқловчи йўқдир. Ахир эслатма-ибрат олмайсизларми?!\nУ осмондан ергача бўлган барча ишни тадбир қилиб — бошқариб турур, сўнгра (бу ишларнинг барчаси) сизларнинг ҳисобингизга минг йилга тенг бўладиган бир кунда (яъни, Қиёматда) Унинг Ўзига кўтарилур.\n6. Мана шу (Аллоҳ) ғойиб ва ҳозирни билгувчи, қудратли ва меҳрибондир.\n7. У барча нарсани чиройли қилиб яратган Зотдир. У инсонни (яъни, Одамни) даставвал лойдан яратди.\n8. Сўнгра унинг насли авлодини ҳақир бир сувдан (иборат бўлган нутфадан пайдо) қилди.\n9. Сўнгра уни (инсон қилиб) ростлаб, ичига Ўз (даргоҳидаги) жондан киритди. У зот сизлар учун қулоқ, кўз, дилларни пайдо қилди. Сизлар эса камдан-кам шукр қилурсизлар.\n10. Улар (яъни, кофирлар): «Бизлар ер (остида) йўқ бўлиб кетгач, ҳақиқатан ҳам яна янги яралиш билан яралурмизми?», дедилар. Йўқ, улар Парвардигорга рўбарў бўлишни инкор қилгувчидирлар.\n(Эй Муҳаммад алайҳис-салоту вас-салом), айтинг: «Сизларга вакил қилинган ўлим фариштаси жонларингизни олур, сўнгра Парвардигорингизга қайтарилурсизлар».\nАгар сиз у жиноятчи кимсаларни (Қиёмат Кунида) Парвардигорлари ҳузурида бошлари эгик ҳолда туриб: «Парвардигоро, (ваъданг рост эканлигини) кўрдик ва эшитдик, бас, бизларни (ҳаётга) қайтаргин, бизлар яхши амал қилайлик. Энди бизлар (Қиёмат ҳақ эканлигига) шак-шубҳасиз, ишонгувчидирмиз», (дейишларини) кўрсангиз эди.\nАгар Биз хоҳласак, албатта ҳар бир жонга ўз ҳидоятини ато этган бўлур эдик, лекин Мен томондан бу сўз ҳақ-собит бўлгандир: «Мен жаҳаннамни (кофир) жин ва (динсиз) одамларнинг барчаси билан тўлдирурман».\n14. Бас, (эй кофирлар), ушбу кунингиздаги учрашувни унутиб қўйганларингиз сабабли (аламли азобни) тотингиз! Дарвоқеъ, Биз ҳам (бугун) сизларни «унутдик». Қилиб ўтган амалларингиз сабабли мангу азобни тотингиз!\nБизнинг оятларимизга фақат қачон у (оятлар) зикр қилинса, сажда қилган ҳолларида йиқиладиган ва кибр-ҳаво қилмаган ҳолларида ҳамду сано айтиш билан Парвардигорларини поклайдиган зотларгина иймон келтирурлар.\n16. Уларнинг ёнбошлари ўрин-жойларидан йироқ бўлур (яъни, тунларини ибодат билан ўтказишиб, оз ухлайдилар). Улар Парвардигорларига қўрқув ва умидворлик билан дуо-илтижо қилурлар ва Биз уларга ризқ қилиб берган нарсалардан инфоқ-эҳсон қилурлар.\n17. Бас, уларнинг қилиб ўтган амалларига мукофот қилиб улар учун беркитиб қўйилган кўзлар қувончини (яъни, Охират неъматларини) бирон жон билмас.\n18. Ахир мўмин бўлган киши билан фосиқ-итоатсиз бўлган кимса тенг бўлурми? (Йўқ), баробар бўлмаслар!\n19. Иймон келтирган ва яхши амаллар қилган зотлар учун қилиб ўтган амаллари сабабли жаннат маъволари манзил бўлур.\n20. Фосиқ бўлган кимсаларнинг маъволари — борар жйлари эса дўзахдир. Ҳар қачон ундан чиқмоқчи бўлсалар, яна унга қайтарилурлар ва уларга: «Ўзларингиз ёлғон деган дўзах азобини тотингиз», дейилур.\nАлбатта Биз улар шояд ўз (куфру исёнларидан) қайтсалар, деб уларга (Қиёмат Кунидаги) улуғ азобдан илгари яқин азобни (яъни, дунё азобини — турли кулфат-балоларни, мусибатларни) тотдирурмиз.\nЎз Парвардигорининг оятлари билан панд-насиҳат қилинганидан сўнг, улардан юз ўгирган кимсадан ҳам золимроқ ким бор?! Албатта Биз ундай жиноятчи кимсалардан интиқом олгувчидирмиз.\n23. Аниқки, Биз Мусога Китоб — Таврот ато этдик. Бас, (эй Муҳаммад алайҳис-салоту вас-салом), сиз унинг (Тавротга) рўбарў бўлганидан шубҳа-гумонда бўлманг. Биз (Тавротни) Бани Исроил (қавми) учун раҳбар-йўлбошчи қилдик.\n24. Улар (ўз динлари йўлидаги бало-кулфатларга) сабр-тоқат қилишгач, Биз улардан (одамларни) ҳидоят қиладиган пешволарни чиқардик. Улар Бизнинг оятларимизга аниқ ишонар эдилар.\n(Эй Муҳаммад алайҳис-салоту вас-салом), албатта Парвардигорингизнинг Ўзи Қиёмат Кунида (одамлар) ўртасида улар ихтилоф қилиб ўтган нарсалар ҳақида Ўз ҳукмини баён қилур.\nАхир уларга (яъни, мушрикларга) Биз улардан илгари қанча аср-авлодларни ҳалок қилганимиз ва ўзлари ўшаларнинг масканларида юрганлари маълум эмасми?! Албатта бунда оят-ибратлар бор-ку! Ахир улар англамайдиларми?!\nАхир улар Биз қуруқ ерга сув ҳайдаб, унинг ёрдамида уларнинг чорвалари ҳам, ўзлари ҳам ейдиган экинларни чиқаришимизни кўрмадиларми?! Ахир қарамайдиларми?!\n28. Улар (мусулмонларга): «Агар ростгўй бўлсангизлар қачон мана шу фатҳ (яъни, сизларнинг ғалабангиз) рўй берур», дерлар.\n(Эй Муҳаммад алайҳис-салоту вас-салом), айтинг: «Фатҳ кунида кофир бўлган кимсаларга иймон келтиришлари фойда бермай қолур ва уларга (тавба-тазарруъ қилиш учун муҳлат ҳам берилмас.\n30. Сўнг сиз улардан юз ўгиринг ва (уларга келадиган азобга) кўз тутинг! Зеро, улар ҳам кўз тутгувчидирлар.


ҲАҚИҚАТНИ УШЛАГАН ГУРУҲ\nАсримизнинг 50-йиллари бошларида, яъни Усмоний Халифалик ағдарилганидан роппа-роса 30 йил кейин шайх Тақийюддин Набаҳоний ҳазратлари исломий ҳаётни қайта бошлаш ва Халифаликни қайта тиклаш учун муҳим ишга бел боғладилар. Шом диёридаги Байтил Мақдис шаҳрида бир ҳизб ташкил қилиб, унга «Ҳизб ут-Таҳрир» деб ном бердилар.\nБу ҳизб Ислом мабдаси асосига қурилган бўлиб, Ислом ақидасига ва шу ақидадан келиб чиққан фикрларга таянади, соғлом ижтиҳод билан ишлаб чиқилган шаръий ҳукмларни табанний қилади (танлаб олади) ва Ислом Давлатини барпо қилишда Расулуллоҳ с.а.в.нинг тариқатига эргашади. Шунинг учун бу ҳизб Халифаликни қайта тиклаш учун олиб бораётган ишларида Расулуллоҳ с.а.в.нинг йўлларини ўзининг тариқати сифатида табанний қилган. Шу кунгача бўлган исломий ҳаракатлар тепасида турганларнинг бирортаси бундай ҳаракатни билмаган ва бу йўсинда ҳаракат қилмаган.\nҲизб ўзининг биринчи босқичида ўзи билан бирга даъватни олиб чиқишга рози бўлган бир гуруҳ инсонларга маърифат бериш билан машғул бўлди. Улар исломий маърифатда етилиб, уларнинг фикрлашларида ҳамда ҳатти-ҳаракатларида Ислом намоён бўлгач, ҳизб уларни одамларга даъват етказишга ундади. Натижада улар жамиятда фикрий ва сиёсий курашга киришиб, ундаги бузуқ фикрларга, хато раъйларга қарши ҳужум бошладилар, соғлом исломий фикрларни ва тўғри сиёсий раъйларни тарқатишга киришдилар. Шунда ҳокимлар бу ҳизбга қарши қаттиқ душманлик қилиб, ҳизб йигитларини ҳибсга олдилар, қийноққа солдилар, уларга тазйиқ ўтказиб, тирикчилик йўлларини беркитдилар. Ўз тинчини ўйлаб, ҳизб билан бирга даъват ишларини олиб боришни ташлаган айрим кишилардан ташқари иймони кучли, холис, мўмин йигитларнинг барчаси бу курашда сабот ва матонат билан олға бордилар. Улар ҳокимларнинг қаршилигига ҳеч қандай ёрдам ва кўмакчисиз сабр қилдилар, асло заифлашмадилар, аксинча даъватни кучлироқ олиб чиқишда, ҳокимлар ва уларнинг гумашталари билан курашда давом этдилар. Уларнинг олиб бораётган сиёсатларини, режаларини ва Ислому мусулмонларга қилган найрангларини очиб ташладилар. Улар одамлар орасида соғлом фикрларни ёйишда, Исломга тескари бўлган бузуқ фикрларига ҳужум қилишда, жамиятда одамлар орасида ҳукм сураётган Исломга зид алоқа ва муносабатларга зарба беришда ҳамда ҳизбни жамиятнинг фикри ва ҳиссига назоратчи раҳбар қилишда илдам сурат билан ҳаракат қилдилар. Натижада ҳукмрон фикрлардан лаззатланиб, эскиликларга ёпишиб олган кимсалар ҳизбга қарши чиқдилар, жамиятнинг аҳволини ўзгартиришни инкор қилдилар, улар Ислом Давлатини барпо қилиш учун Расулуллоҳ с.а.в.нинг тариқатидан бориш вожиблигидан қўрқдилар, ҳукмга зўравонлик ёки моддий куч ишлатмасдан фикр йўли билан етишда ҳизбга қарши чиқдилар. Ҳокимларга қарши ҳужум қилиш, уларнинг сиёсат ва режаларини очиб ташлашда ҳамда уларга лаганбардорлик қилмаслик ва ялтоқланмасликда – ўзларича булар зарар келтиради деб – ҳизбга қарши турдилар. Лекин ҳизб кураш майдонида уни ёрдамсиз қўйган кимсаларга эътибор қилмагани каби бу қаршиликларга ҳам парво қилмади. У ўз мафкурасини маҳкам тутган ва ўз тариқатига эргашган ҳолда ва албатта ғалаба ҳақнинг устида собит туриш ва Аллоҳнинг амрини зоҳир қилиш билан биргадир, деган эътиқодда ўз йўлида давом этди. Ҳизб ҳақ устида сабот билан турувчи, динни зоҳир қилувчи, ўзини ва ўз фикрларини эълон қилувчи, Аллоҳнинг амрини бажарувчи ва жамиятнинг фикри ва ҳиссига назоратчи бўлиб келмоқда ва Аллоҳ хоҳласа келажакда ҳам шундай бўлиб қолади. Ҳокимларнинг қаршилиги, уларнинг ҳизб йигитларига қилган тазйиқлари, тириклик йўлларини тўсиб қўйишлари ҳизбни шу йўлда давомли ҳаракат қилишига асло тўсиқ бўла олмайди. Шунингдек, ёрдамсиз қўювчиларнинг ёрдам бермаслиги, қарши чиқувчиларнинг қаршилиги ва тўсиқлар – токи Аллоҳ бу ҳизбни ва барча мусулмонларни ўзининг азиз ёрдами ва хулофаи рошида (рошид халифалик)ни барпо қилиш билан икром қилмагунига қадар – ҳизбни ўз йўлидан асло қайтара олмайдилар.\n«Ҳизб ут-Таҳрир»нинг пайдо бўлиши, мафкураси, тариқати, ғояси ва ҳаракат мобайнида дучор бўладиган тўсиқлар шулардан иборатдир.\nTagsИСЛОМИЙ ДАЪВАТҲАҚИҚАТНИ УШЛАГАН ГУРУҲ\nДаъват етказувчи муслиманинг вафот этгани ҳақида хабар\nМалай ҳукмдорларимиз хоинлик ва малайлик қилмаганларида эди Трамп ҳам бунчалик такаббурлик қила олмасди


МУХЛИСЛАР КЎПРОҚ КУТГАНДИ, БИРОҚ...\nЯпония пойтахти мезбонлик қилган дзюдо бўйича 33-жаҳон чемпионати якунланди. Унда юртимизнинг 11 нафар спортчиси, жумладан 7 нафар MVSK (Mudofaa vazirligi sport klubi) аъзоси қатнашди. Мухлислар вакилларимиздан «Nippon Budokan» («Жанговор санъат зали») аренасида кўпроқ соврин ва йирик рейтинг очколари олишни кутишганди, бироқ...\nЖаҳон чемпионатида 149 мамлакатдан (рекорд натижа, ҳатто 1988 йилгача кечган Олимпиадаларга ҳам бунчалик кўп давлатдан спортчи ташриф буюрмаган) 862 нафар дзюдочи қатнашиб, эркак ҳамда аёллар 7 тадан, жами 14 та вазн тоифасида ғолиблик ва Олимпиада ўйинлари рейтинг очколари учун баҳс олиб боришди.\nЖаҳон чемпионатининг дастлабки уч кунги баҳслари ҳақида, хусусан ҳамюртимиз Шарофиддин Лутфиллаев (-60 кг) бешта рақибини мағлуб этгани, фақат финалда имкониятни бой бериб, вице-чемпион бўлган ҳолда 1400 рейтинг очкосига эгалик қилгани тўғрисида аввал хабар бергандик.\nМусобақанинг тўртинчи куни -81 кг вазнли дзюдочилар баҳсларга киришди. Ҳамюртимиз Шарофиддин Болтабоев дастлаб молдавиялик Никон Забороскиусни, сўнг япониялик Сотар Фуживар ҳамда австриялик Шамил Борчашвилини мағлуб этиб, чорак финалгача етиб борди. Аммо бу босқичда унга Исроил вакили Саги Муки имконият бермади. Ҳамюртимиз бронза медали учун ўтиш баҳсида грузиялик Лука Маисурадзега қарши татамига чиқди. Асосий вақтда 1:1 ҳисоби қайд этилди, олтин очколар учун баҳсда эса дзюдочимиз иппон баҳоси билан ютқазиб қўйди ва 7-ўрин билан кифояланди.\nФаолияти давомида жуда кўплаб совринлар соҳибига айланиб, юртимиз спорт мухлислари меҳрини қозонган MVSK вакили Яҳё Имомов (-90 кг) учун бу галги дунё биринчилиги ўта омадсиз бўлди. У илк баҳсдаёқ швециялик Маркус Найманга иппон баҳоси билан ютқазиб қўйди. Аёллар ўртасида -70 кг вазн тоифасида баҳсларда қатнашган MVSK аъзоси Гулноза Матниязова эса дастлаб тунислик Нихел Ландолсини иппон эвазига мағлуб этди. Британиялик Конвейга қарши беллашувда ҳам Гулноза ташаббусга эришди, лекин биргина кутилмаган ҳолат унга қимматга тушди – иппон эвазига мағлуб бўлди.\nЭнг оғир вазнлилар ўртасидаги баҳслар олдидан мутахассислар совринли ўринлар учун даъвогарлар сифатида дзюдочиларимиз Муҳаммадкарим Хуррамов (MVSK) ва Бекмурод Олтибоевни (MVSK) қайд этишганди. Кутилганидек, М.Хуррамов (-100 кг) баҳсини ғалаба билан бошлади, яъни исроиллик кучли дзюдочи Петер Палтчикни мағлуб этди. Унинг иккинчи рақиби канадалик Шади Элханас бўлди. Афсуски, Муҳаммадкарим океан орти вакилига олтин очко учун кечган баҳсда огоҳлантириш ҳисобига имкониятни бой берди. +100 кг вазн тоифасида татамига чиққан MVSK аъзоси Бекмурод Олтибоев баҳсларни иккинчи даврадан бошлади. Унга тожикистонлик Ш. Мамадов қарши келди. Бу баҳс ҳам терма жамоамиз аъзоси учун муваффақиятсиз якунланди.\nЧемпионатда умумжамоа ҳисобида 1-ўринни Япония эгаллади. Мезбонлар 4 та олтин, 6 та кумуш, 5 та бронза медалга эга бўлишди. Франция терма жамоаси 3 та олтин ва 2 та бронза медали билан 2-ўринни эгаллаган бўлса, кучли учликка биттадан олтин ва кумуш медалга эгалик қилган Португалия терма жамоаси якун ясади. Яна 6 та терма жамоага биттадан олтин медаль насиб этди. Россия терма жамоаси 2 та кумуш ва битта бронза медали билан 10-ўринни эгаллади. Бельгия, Куба, Ўзбекистон терма жамоалари биттадан кумуш медаль билан кейинги поғоналардан жой олди. мухлислар вакилларимиздан юқорироқ натижа кутишганди. Чунки... эътироф этиш жоиз, терма жамоамизда рақобат анча кучли. Юртимизда шундай дзюдочилар борки, улар ҳам Токиода курашишга муносиб эди, бироқ мусобақа Низоми ва саломатлик сабаб баъзи вакилларимиз терма жамоамиз таркибидан тушиб қолди. Уларнинг номини шу ўринда эслаб ўтмай илож йўқ: Кемран Нуриллаев (-60 кг), Муҳриддин Тиловов (-66 кг), Ғиёсжон Бобоев (-73 кг, MVSK), Камолиддин Расулов (-81 кг), Мусо Собиров (-81 кг), Давлат Бобонов (-90 кг, MVSK), Шаҳзод Собиров (-90 кг), Шерали Жўраев (-100 кг, MVSK) ва Алишер Юсупов (+100 кг). Бу бир қатор терма жамоалар ўз сафида кўришни орзу қиладиган тўлиқ таркиб. Улар Токио Олимпиадаси йўлида бой берилган очколарини шу ой пойтахтимизда бўлиб ўтадиган «Тошкент – 2019» Гран-при турнирида қоплаб олишлари мумкин.


Газета Норма маслахатчи / 2013 год / № 47 / Устуворликлар\nЎтган ҳафта «Ўзэкспомарказ»да «Ўзбекистон матбуоти» III миллий кўргазмаси бўлиб ўтди. Унда 60 дан ортиқ маҳаллий ва 10 та хорижий компания иштирок этди.\nУлар кенг доирадаги ишбилармонлик, таҳлилий, ўқув, кўнгилочар ахборотни тақдим этадиган ўз газета, журнал, китоб ва интернет-ресурсларини тақдим этдилар. Шуни қайд этиш жоизки, кўп сонли ташриф буюрувчилар босма нашрлар стендлари олдида тўхтаб, республика, идоравий ва мустақил газеталар билан танишдилар, нашрларнинг сўнгги сонларини сўрадилар ва материалларнинг мавзувий тахламлари билан танишдилар.\nГазета ва журналларнинг аксарияти бугунги кунда ўз электрон версияларига эга бўлиб, улар ҳам кўргазмаларга қўйилган эди. Гарчи электрон сайтлар аста-секин босма нашрларни сиқиб чиқараётган бўлса-да, кўргазмада маълум бўлишича, ташрифчиларда босма нашрларга ҳам қизиқиш анчагина катта бўлган.\nКўргазмада «Солиқ ва божхона хабарлари», «Норма маслаҳатчи», «Налоговые и таможенные вести», «Норма» газеталари, «top» реклама журналини чиқарувчи «NORMA» газеталари бирлашган таҳририяти» ҳам иштирок этди. Шуни таъкидлаш лозимки, ихтисослашган иқтисодий ва ҳуқуқий нашрлар билан қизиқувчи меҳмонларнинг қадами компания стендлари олдидан ҳеч ҳам узилмади. Уларнинг эътиборини «NORMA» иқтисодий-ҳуқуқий нашриёти чоп этаётган босма ҳамда электрон китоблар, хусусан бухгалтерия ҳисоби, солиқ солиш бўйича китоблар жалб этди.\nКўргазма Олий Мажлис Қонунчилик палатаси ва Вазирлар Маҳкамаси кўмагида ўтказилди.\n«Ўзбекистон матбуоти» кўргазмаси хилма-хил китоб маҳсулоти – ихтисослаштирилган, ўқув, кўнгилочар адабиётларини тақдим этди. Кўргазма доирасида «Йилнинг энг яхши китоби» бешинчи республика танлови натижалари бўйича мукофотлаш ўтказилди.\nДавлатимизнинг кўмаги ва жамиятнинг эҳтиёжи мамлакатда журналистикани ривожлантиришнинг пойдевори бўлиб хизмат қилади. Бугунги кунда Ўзбекистонда 1300 дан ортиқ оммавий ахборот воситаси рўйхатдан ўтказилган. Уларнинг жамиятдаги роли тобора ошиб боряпти.\nПрезидентимиз томонидан Ўзбекистон Республикаси Олий Мажлисининг Қонунчилик палатаси ва Сенати 2010 йил 12 ноябрда ўтказилган қўшма мажлисида илгари сурилган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида ахборот соҳасини ислоҳ қилиш, ахборот ва сўз эркинлигини таъминлаш борасида «Давлат ҳокимияти ва бошқаруви органлари фаолиятининг очиқлиги тўғрисида»ги Қонунни қабул қилиш назарда тутилган, у қонун йўли билан ОАВ позициясини мустаҳкамлайди, улар фаолиятининг очиқ-ошкорлигини таъминлаш мақсадида уларнинг давлат органларининг ахборот хизматлари билан ҳамкорлигини тартибга солади.


Покистон мухолифати ўз аҳдидан қайтмайди\n06 май 2021, Тошкент вақти: 12:36\nПокистон мухолифати етакчилари ҳукуматнинг таъқиқига қарамай¸ аксилҳукумат намойишларини давом эттириш аҳдидан қайтмоқчи эмас.\nПокистон полицияси сўнгги кунлар давомида мухолифатнинг юзлаб фаолларини ҳибсга олди.\nМамлакат бўйлаб ўтказилаётган аксилҳукумат намойишларининг душанба куни Исломободда парламент биноси олдида йирик акция билан якунланиши кутилмоқда.\nАйни пайтда¸ расмийлар норозилик намойишларининг Покистондаги вазиятни изидан чиқаришига йўл қўймасликларини айтмоқдалар.\nАҚШ дипломатлари Покистон ҳукумати ва мухолифат етакчиларини мамлакат бўйлаб давом этаётган норозилик намойишларида зўравонликдан тийилишга чақирди.\nДавлат департаментига кўра, АҚШнинг Покистон ва Афғонистон бўйича махсус вакили Ричард Ҳолбрук телефон орқали президент Осиф Али Зардорий ва бош вазир Юсуф Ризо Ғилоний билан суҳбатлашган¸ АҚШнинг Покистондаги элчиси Анна Петерсон эса мухолифат етакчиси Навоз Шариф билан учрашган.


Максим Шацкихнинг ўзига хос рекорди\nДобавлено: 20.06.2016, 12:46\nЯқинда футболдаги фаолиятини тугатган, Ўзбекистон миллий терма жамоаси собиқ ҳужумчиси Максим Шацкихнинг ҳам ўзига хос рекорди бор.\nАввал унинг ўзи ҳақида икки оғиз. МАксим Шацких 1978 йилда Тошкент шаҳрида туғилган. Футболдаги фаолиятини 1993 йилда “Пахтакор” болалар ва ўсмирар спорт мактабида бошлаган. У ўз фаолияти давомида мамлакатимиздан ташқари Россия, Украни ва Қозоғистоннинг бир қанча клубларида ўйнаган.\nУ Ўзбекистон терма жамоасида гол уриш бўйича биринчи ўринда туради, миллий терма жамоа сафида эса 60 марта майдонга тушган.\nУ миллий терма жамоа сафида жами 4779 дақиқа ҳаракат қилиб,\nЎзбекистон терма жамоаси сафида 34та гол урган, бу ҳозирга қадар энг яхши натижа ҳисобланади.\nМаксим Шацких 2003, 2005, 2006 ва 2007 йил йилларда “йилнинг энг яхши футболчиси” деб тан олинган. Дарвоқе? Украинада 2010 йилда легионер ҳужумчилар учун Максим Шацких номидаги махсус клуб ҳам ташкил этилган.\nМаксим футболчи сифатида 26та давлат терма жамоаларига қарши майдонга тушган. Энг кўп Қатарга қарши ўйнаган – 7 марта. Кейинги ўринда Саудия Арабистони жойлашган - 6та ўйин. Ҳозирча 34та гол юқори натижа бўлиб турибди, лекин биз футболчиларимиздан бундан-да юқори натижаларни кутиб қоламиз.\n“Даракчи” газетасининг 23 июнда сотувга чиқадиган 25-сонида “Ўзимизнинг рекордлар” рукнида Самарқандда етиштирилган улкан қовоқ ва Ўзбекистондаги энг баланд шаршара билан танишишингиз мумкин.


Бемор дўстимга мактуб (5)\nДафн қилиш тартиби ҳақида (13)\nНамоз: Такбири таҳримани айтганда қўлларни кўтармоқ\nLIVE: Савол-жавоблар | 27.09.2020\n09/27/2020 LIVE: Савол-жавоблар | 27.09.2020\nHomeМАҚОЛАЛАРБемор дўстимга мактуб\nBy Камолиддин Иноятуллоҳ on 10/04/2019 Бемор дўстимга мактуб МАҚОЛАЛАР\nБемор дўстим, хаста биродарим! Эҳтимол, сизга етган бу дард, бошингизга тушган бу мусибат сизни туғёндан ва исёндан тўсиб қолгандир. Ҳаққа қайтиб, ҳидоятда собит қолишингизга сабаб бўлгандир. Айрим ҳолларда давомий офиятда бўлиш ва неъматларнинг ёғилиб келиши кишини ўз ҳаддини билмай қолишига, туғёнга кетиб қолишига олиб боради. Аллоҳ таоло деди: “Дарҳақиқат, инсон ўзини бой-беҳожат санаган, бойлик қутуртириб, ҳаддан оширган пайтда Аллоҳнинг белгилаб қўйган ҳад-ҳудудларига тажовуз қилади” (Алақ, 6-7). Яъни инсон ўзини бошқалардан беҳожат кўргач, уларга зулму тажовуз қилишни бошлайди.\nБошқа оятда эса: “Биз одамзотга мол-дунё, сиҳат-саломатлик каби неъматларни инъом этсак, неъматларга шукр қилишдан юз ўгиради ва Раббига тоат-ибодат қилишдан узоқ бўлади”(Исро, 83), деб хабар берган.\nЗумар сурасининг 49-оятида: “Қачон Биз инсондан бошига етган мусибатларни аритсак ва унга яна Ўз неъматларимизни берсак, у яна Раббига кофир ва Унинг фазлу марҳаматларини инкор қилувчи ҳолига қайтади”, дейди.\nШўро сурасининг 27-оятида: “Агар Аллоҳ бандаларининг ризқларини кенг-мўл қилиб қўйганида, улар кибру ҳавога берилиб ҳаддиларидан ошган ва бир-бирларига зулму тажовуз қилган бўлар эдилар”, деб айтган.\nАллоҳ таоло аҳли китоблар ҳақида айтган: “… муддат узайгач, қалблари қотиб кетди” (Ҳадид, 16).\nАйрим уламолар оятдаги “муддат узайгач”дан мурод – неъматга чўмган вақтлари узайгач, узоқ вақт неъмат ичида, сиҳат-саломат, бой-бадавлат бўлиб яшаб қалблари қотиб қолди, Аллоҳни эсларидан чиқардилар, зикр ва дуони унутдилар, Аллоҳдан сўраш, Ундан умид қилишдан ғафлатда қолдилар, деб айган бўлсалар, айримлари: “Узоқ вақт панд-насиҳат ва маъруза эшитмай қолдилар”, деб айтганлар. Аллоҳ таоло деди: “Биз қай бир шаҳар аҳлига пайғамбар юборган бўлсак ва қавми уни ёлғончига чиқарган бўлса, албатта уларни қашшоқлик ва мусибатларга мубтало қилдик, баданларини дарду касалликлар, молларини йўқотиш билан мусибатладик” (Аъроф, 94).\nМусибат ва касалликлар ортидаги ҳикматлардан яна бири шуки, мўмин кишига бирон мусибат ёки касаллик етса, Аллоҳ таолога ялиниб-ёлворади, барча қилмишларига тавба қилиб, Аллоҳга тоат-ибодат билан бўйин эгиб қайтади. Айтингчи, бундай ҳол сиз учун яхшими ё ёмонми?\nҲар гал: “Аллоҳим, бошимга тушган бу мусибатларни арит, менга офият бер”, деб дуо қилганингизда сизга савоб ёзилаверади.\nШунда, мабодо шифо кечиккан тақдирда ҳам, дуо ибодат бўлгани учун, ўқиган намозингиз ва тутган рўзангизга савоб олганингиз каби, қилган дуоларингиз учун ҳам савоб оласиз. Расулуллоҳ саллаллоҳу алайҳи ва саллам айтганлар: “Дуо айни ибодатдир” (Термизий ривояти, 9/544). Шундай экан қайғурманг, сабр қилинг!\nМени маъзур тутасиз, хафа бўлмайсиз, очиғини айтаман, сўзим фақатгина насиҳат бобидан, тўғри қабул қилинг, эй хаста биродарим! Бало-мусибатлар баъзан мартабани юксалтириш учун келганидек, гоҳида қилган гуноҳингиз, бировга ўтказган зулмингиз учун Аллоҳ тарафидан жазо сифатида ҳам бўлади.\nМисол учун, мусулмон киши вабодан вафот этса шаҳид саналади. Демак, вабо мусулмонни шаҳидлик мақомига етказган бўлса, баъзи бир қавмлар учун жазо-уқубат бўлиши ҳам мумкин. Масалан, Аллоҳ таоло вабони Бани Исроилга жазо қилиб юборган.\nИймон эгалари уларга етган мусибатлардан ҳамма вақт тўғри фойдалана олганлар. Бирон хато ё камчиликка йўл қўйган бўлсалар, мусибатлар ушбу хато-камчиликларига каффорат бўлади деб, қилган ишларига истиғфор айтадилар.\nАллоҳ азза ва жаллага тоат-ибодатда бардавом бўлиб турганларида бало-мусибат етадиган бўлса, бу уларнинг сабрлари ва иймонлари қувватини синаш ҳамда мартабаларини юқори қилиш учун эканини биладилар.\nЮқорида ўтганидек, бало-мусибатлар кўп ҳолларда гуноҳлар сабабли келишини мўминлар биладилар. Аллоҳ таоло деди: “Сизларга динингиз ёки дунёйингизда қандайдир бир мусибат етган бўлса, ўзингиз қилган гуноҳ-маъсиятингиз сабабли етади. Раббингиз кўп гуноҳларингизни авф қилади” (Шўро, 30).\nШунингдек мол-дунё, бола-чақа ва баданга етадиган бало-офатларнинг сабаби аксар ҳолларда маъсият, исён ва Аллоҳнинг амрларидан бўйин товлаш бўлади. Буларнинг бари Аллоҳнинг изни билан истиғфор, тавба-тазарру ва дуо билан кўтарилади. Аллоҳ таоло деди: “Модомики улар гуноҳларига истиғфор айтишар экан, Аллоҳ уларни азобловчи эмасдир” (Анфол, 33).\nЎзларидан содир бўлган гуноҳ-маъсиятга тавба-тазарру қиладилар, тоат-ибодат билан Аллоҳга қайтиб, кўп истиғфор айтадилар, ана шундан кейин бошларига тушган балоларни Аллоҳ аритади.\nГоҳида бандаларни ҳақ йўлга қайтариш учун ҳам бало-мусибатлар келиши мумкин. Бунга далил: “Дарҳақиқат, Биз уларни турли-туман мусибатлар билан имтиҳон қилдик. Улар Раббиларига бўйин эгмадилар. Бошларига мусибат келганда Раббиларига тазарру қилиб, дуо қилмадилар” (Мўъминун, 76).\nБироқ қалбига муҳр урилган бадбахт кимсалар бундан фойда олмайди. Аллоҳ таоло айтади: “Уларга Бизнинг баломиз келган пайтда улар Бизга тавба тазарру қилсалар эди!! Лекин уларнинг диллари қотиб кетган, қилаётган маъсият ва ширк амалларини шайтон уларга чиройли кўрсатиб қўйган эди” (Анъом, 43).\nБалолар бандаларни ҳақ йўлга қайтариш учун ҳам келишига яна бир далил: “Шояд улар Аллоҳнинг тоат-ибодатига қайтсалар, деб уларни турли-туман азоблар билан балоладик” (Зухруф, 48).\nБу каби кўпгина оятлар шуни кўрсатадики, кўпинча бало-мусибатлар одамларни ҳаққа қайтариш, тўғри йўлга солиш учун келади. “Шояд тавба-тазарру қилсалар”, “Шояд тоат-ибодатга қайтсалар”, “Шояд, Аллоҳнинг неъматларини ёдда тутсалар” оятлари буни яққол кўрсатиб турибди. Лекин буни билган билади, фойдаланган фойдаланиб қолади. Аллоҳ Ўзи истаган ишини қилади, У иймон аҳлини ҳидоят қилиб, куфр ва туғён аҳлини ҳидоятдан маҳрум этади.\nAvvalgi maqolaАбу Бакр разияллоҳу анҳу: Қуръони каримнинг жамланиши\nKeyingi maqola Эй иймон келтирганлар (9): Садақа савобини кетказувчи ишлар баёни


Икки йил давомида руҳий касалликлар шифохонасида сақланган туркман диссиденти Қурбондурди Дурдиқулиев 12 апрель куни уйига қайтди.\nҚ.Дурдиқулиев Туркманбошига 2004 январининг бошида бир хат жўнатганди.\nХатда у президентдан Болқонобод шаҳри марказий хиёбонида сиёсий намойиш ўтказишга рухсат сўраган, акцияни 18, 19 февраль кунлари ўтказмоқчи эди. 19 февраль Туркманбошининг туғилган куни.\nЎз номасида Қ.Дурдиқулиев уюштиражак акциясида президент ва бошқа юқори лавозимли давлат амалдорлари олиб бораётган сиёсатни маъқулламаслигини намойиш қилмоқчи эканини, вазиятни изга туширишни талаб қилажагини очиқ айтган.\nХат манзилига етиб борганидан бир ой ўтиб, унинг муаллифи уйига хавфсизлик хизмати ходимлари билан дўхтирлар келганди ва Қ.Дурдиқулиев Гарашсизлик шаҳридаги руҳий касалликлар шифохонасига мажбуран ётқизилганди.\n12 апрель куни шифохонадан озод этилиб, уйига қайтган Қ.Дурдиқулиевнинг “Озодлик” мухбирига айтишича, у жинни сифатида ақлдан озганлар ва жиноятчилар орасида сақланган.\n“Улар орасида хотини ёки боласини ўлдирганлар ҳам бор. Ўшандай касаллар орасида мени икки йилу икки ой сақладилар. Кейин тиббий комиссия мени текширувдан ўтказиб, руҳий касал эмас, деган хулосага келди”, - дейди дессидент.\nУнинг айтишича, шифохонадан вилоят соғлиқни сақлаш бошқармасига, прокуратурага шикоятлар жўнатган, бироқ ҳеч қандай жавоб олмаган. Ҳатто Гаагадаги халқаро судга ҳам мурожаатнома юборганман, лекин ундан ҳам жавоб келмаган.\nАксинча, ариза кетидан ариза битаверишидан унинг шифохонаадги ҳаёти янада оғирлашди.\n“Яқинда мени келиб кўриб кетиши учун хотиним ва қизимга рухсат ҳам бермай қўйилди. Фамилиянгиз Аннаева экан, демак Дурдиқулиевнинг хотини эмассиз, дейишибди. 22 мартдан кейин қизим келиб кўрди, чунки унинг фамилияси Дурдиқулиева”, - деди Қ.Дурдиқулиев.\nШифохона маъмурлари яқинлари олиб келган егуликларни Қ.Дурдиқулиевга етказиб туришдан ҳам бош тортган.\nИкки йилу икки ой давом этган шу тахлит муносабатдан сўнг 11 апрель куни шифохона мутасаддилари кутилмаганда Қ.Дурдиқулиевни машинага миндириб, 12 апрель тонг отмай туриб уйига олиб келиб ташлаган.\n“Озодлик” мухбири билан суҳбатда Қ.Дурдиқулиев ҳукумат устидан халқаро судга арз қилажагини, кечирган руҳий азоблари учун ҳукуматдан 5 миллион доллар товон талаб қилажагини билдирди.\n“Мен халқаро ташкилотлар ва АҚШ Конгрессига ўз миннатдорлигимни изҳор қилиб қўймоқчиман. Шунингдек, ўз телеграммалари, мактублари билан мени қўллаб-қувватлаб турган кўплаб кишиларга ҳам раҳмат айтмоқчиман. Хатлардан 40-50 тасини шифохона ходимлари менга бир марта кўрсатганди. Лекин улар бош врач қўлида қолиб кетди”, - дейди Қ.Дурдиқулиев.\nМаълум бўлишича, уни шифохонадан чиқаришни сўраб, АҚШ Конгрессининг 54 аъзоси Туркманистон президентига жорий ой бошида мактуб йўллаган.